
ABSTRACT
În decursul evoluţiei istorice, societatea a fost marcată de modele şi structuri economice, politice, juridice, etice şi culturale care i-au conferit specificitate, particularitate.


În cadrul statului de drept, justiţia reprezintă una din valorile sale fundamentale a cărei misiune este realizată prin corpul magistraţilor, persoane care, pe lângă o pregătire profesională specială posedă şi calităţi etice deosebite, caracterizându-se printr-un accentuat spirit de echitate, onestitate, obiectivitate şi moralitate, ceea ce le conferă un statut aparte.

Încrederea şi respectul de care se bucură magistraţii într-o societate democratică, reprezintă garanţii ale eficienţei sistemului judiciar, asigurate şi prin conduita judecătorilor în activitatea propriu-zisă, ce este percepută de justiţiabili ca un important factor în realizarea credibilităţii justiţiei. Pentru a se asigura o bună delimitare a puterilor în stat şi mai ales pentru garantarea independenţei puterii judecătoreşti, Constituţia a creat un organism profund democratic şi indispensabil pentru buna funcţionare a justiţiei – Consiliul Superior al Magistraturii.
În ultimele decenii, multe state europene au instituţionalizat consilii judiciare, instituţii care să consolideze responsabilitatea şi independenţa justiţiei.
Lucrarea de faţă îşi propune să trateze aspecte legate de Consiliile Judiciare şi rolul acestora în cadrul administrării justiţiei. În al doilea rând, vom discuta despre experienţa naţională respectiv statutul judecătorilor şi al procurorilor în mai multe sisteme judiciare în lumina conceptelor şi teoriilor în acest domeniu.
Astfel, Consiliul Superior al Magistraturii este un organism cu importante atribuţii în asigurarea condiţiilor organizatorice şi de imparţialitate a activităţii instanţelor judecătoreşti şi garant al independenţei sistemului judiciar având în vedere că pune la adăpost  justiţia de orice ingerinţe exterioare şi de influenţele politice.

Normele de conduită pe care trebuie să le respecte judecătorii consacră obligaţii ale acestora strâns legate de adevăr şi libertate, valori esenţiale în realizarea actului de justiţie.

Independenţa, imparţialitatea, responsabilitatea
 magistratului sunt comandamente ale eticii şi deontologiei profesiei sale ce se regăsesc nu numai în legi organice privind organizarea şi funcţionarea justiţiei, dar şi în norme reglementate distict în coduri deontologice.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

CAP.I INTRODUCERE


Administrarea sistemelor judiciare în atenţia organismelor europene


Uniunea Europeană a avut întotdeauna o atitudine activă faţă de problematica  independenţei judiciare plasând-o printre cerinţele sale de bază, pentru ţările candidate, folosit astfel influenţa politică pentru a forţa aceste ţări de a adopta reforme radicale în justiţie. Cu toate acestea, modalitatea de a obţine independenţa în justiţie, în special în ţările din Europa Centrală şi de Est, precum şi în alte ţări în tranziţie, tinde să fie redusă, frecvent, la doar un singur aspect: reforma instituţională şi un anumit model de administrare a instanţei - modelul Consiliului Judiciar ("modelul JC"). Astfel, "modelul JC" a fost sugerat ca soluţie "corectă" care să elimine viciile modelelor anterioare de administrarea a instanţelor, în special, "modelului Ministerul Justiţiei". Cel mai important obiectiv este  consolidarea independenţei justiţiei prin izolarea acesteia de tumultul politic. Este cazul  mai multor state din Europa Centrală și de Est  (de exemplu, Bulgaria, Ungaria, România şi Slovacia), care au adoptat "modelul JC" de administrare a instanţelor, în urma recomandărilor făcute de către Uniunea Europeană, Consiliul Europei şi alţi actori internaţionali.

În Europa, procesul de uniformizare a administrării instanţelor 
poate fi împărţit în două perioade. Prima perioada se întinde din 1950 până la începutul anilor 1990, în timp ce a doua perioadă durează de la
începutul anilor 1990 până astăzi. Până la începutul anilor 1990, nici Uniunea Europeană nici Consiliul Europei nu a acordat atenţia cuvenită modelelor de administrare a instanţelor. Punctul de cotitură a fost adoptarea criteriilor de la Copenhaga, în 1993. De atunci, Uniunea Europeană, precum şi Consiliul Europei au sporit în mod substanţial resursele dedicate stabilirii standardelor
de administrare a instanţelor. Acest proces de stabilire a standardelor a fost, în continuare, stimulat de procesul de aderare la UE şi condiţionalităţile respective, ca un sinergism al acţiunilor celor două organizaţii internaţionale care au creat o presiune asupra statelor, în principal din Europa Centrală şi de Est
pentru reformarea modelele lor de administrare a instanţelor, în concordanţă cu modelul pan-european al Consiliului Judiciar.


Atât Consiliul Europei, cât şi Uniunea Europeană, au sugerat, la nivel guvernamental, aplicarea acestor standarde prin adoptarea  modelului de  Consiliul Judiciar de către statele în tranziţie din ”Nouă Europă”. Acest ansamblu 
general de standarde, apreciate iniţial drept  "bune practici", a devenit, treptat,  o cerinţă “de facto” în ceea ce priveşte ţările candidate pentru aderarea la UE. 
În 1993, prin Criteriile de la Copenhaga, Uniunea Europeană a stabilit o serie de condiţionalităţi pe care o ţară candidată trebuie să le îndeplinească pentru a deveni un nou stat membru al UE. Unul dintre aceste criterii este  realizarea stabilităţii instituţiilor care garantează democraţia, statul de drept, drepturile omului şi respectarea şi protecţia minorităţilor. Criteriile de la Copenhaga au fost ulterior preluate şi detaliate în Agenda 2000, în care Comisia Europeană a afirmat că va raporta periodic Consiliului European privind progresele realizate de către fiecare ţară candidată din Europa Centrală şi de Est în pregătirile pentru aderare. Cerinţele cu privire la calitatea
sistemului judiciar în ţările candidate au fost incluse în capitolul "democraţie şi
statul de drept". Una dintre cerinţele stabilite în mod explicit şi inclusă în rapoartele de monitorizare ale Comisiei Europene a fost "independenţa si auto-guvernarea sistemului judiciar".


În valul de extindere din 2004, care a implicat, în principal statele Central Europene şi statele baltice, Comisia Europeană a folosit aşa-numitele "condiţionalităţi" pentru a exercita  presiune asupra Letoniei şi Slovaciei şi le-a determinat să adopte modelul Pan-european de Consiliu Judiciar. “În mod curios, Comisia Europeană  nu a ridicat nicio obiecţie la modelul ceh de administrare a instanţelor, chiar dacă modelul Ministerului ceh de Justiţie era foarte asemănătoar cu cel slovac”
. În Slovacia, în 2002 a fost înfiinţat Consiliul Judiciar. În 2010, Letonia a creat consiliul său judiciar. Cu toate acestea, Comisia Europeană a acţionat, în continuare, asupra valului de extindere din 2007 şi, practic, a cerut României şi Bulgariei să adopte fără obiecţiuni  modelul Pan-European de Consiliu Judiciar "aşa cum era proiectat"




În proiectarea modelului Pan-European de Consiliu Judiciar, nici
Comisia Europeană şi  nici Consiliul Europei nu au stabilit bazele normative ale prezentului model. De asemenea, nu a existat un proces riguros aşa cum se aplică în adoptarea legislaţiei UE sau la elaborarea unui tratat internaţional. Ambele organizaţii, mai degrabă, au internalizat recomandările diferitelor organisme consultative.


Cu toate acestea, există un lucru pe care aceste organisme consultative îl aveau în comun – judecătorii au un rol semnificativ şi, uneori, decisiv în activitatea noului organism. Spre exemplu, Consiliul Consultativ al Judecătorilor Europeni (CCJE), un organism consultativ al Consiliului Europei pe probleme
referitoare la independenţa, imparţialitatea şi evaluarea competenţei judecătorilor, este format, în mod exclusiv, din judecători.
 În mod similar, Reţeaua de la Lisabona, organism consultativ al Consiliului Europei, în domeniul educaţiei juridice, este formată numai din judecători, şi anume judecători care sunt directori sau directori adjuncţi de şcoli juridice naţionale.      

            Reţeaua Europeană a Consiliilor Judiciare
, un organism independent, sprijinit de către Comisia Europeană, care este deosebit de activ în stabilirea standardelor de administrare a instanţelor, este deschis şi reprezentanţilor altor profesii, dar judecătorii au majoritatea în cadrul organismului. Chiar şi în Comisia de la Veneţia, organ consultativ al Consiliului Europei, pe probleme constituţionale, a cărui componenţă este cea mai diversă,  judecătorii au prima contribuţie în redactarea recomandărilor respective. 


Cu alte cuvinte, judecătorii au o contribuţie importantă în cadrul instituţiilor europene care se ocupă cu problemele de administrare a instanţelor. Având în vedere faptul că standardele pan-europene de administrare a instanţelor sunt
create de judecători, este cert faptul că aceste standarde se bazează pe convingerea că statul de drept depinde de autonomia sistemului judiciar.
CAP.II Modelul Pan-European de Consiliu Judiciar

Cu toate încercările lor, organizaţiile şi organismele internaţionale (ONU, Organizaţia Mondială a Comerţului, FMI, Uniunea Europeană şi Consiliul Europei) nu au reuşit să promoveze un document oficial care să definească un model global de organism de administrare a instanţelor judecătoreşti şi nici nu există un model unic de consiliu judiciar susţinut în comun de către aceste organizaţii şi organisme. Cu toate acestea, proiectele propuse la nivelul Uniunii Europene şi al Consiliului Europei pentru un model Pan-European de Consiliu Judiciar
 cuprind un set comun de cerinţe pentru o astfel de instituţie:

- Consiliul Judiciar trebuie să aibă un statut constituţional;


- Cel puţin 50% din membrii Consiliului judiciar trebuie să fie judecători, aleşi de colegii lor, reprezentanţi ai instanţelor teritoriale;


- Consiliul Judiciar trebuie să fie investit cu puteri decizionale şi nu doar cu competenţe de consultanţă; 

- Consiliul Judiciar trebuie să aibă competenţe în toate aspectele legate de cariera unui judecător, inclusiv selectarea, numirea, promovarea, transferul, concedierea sau aplicarea unor sancţiuni disciplinare judecătorilor;


- Consiliul Judiciar trebuie să fie prezidat fie de către Preşedintele sau Judecătorul Şef al Curţii Supreme de Justiţie, fie de către Şeful statului, o persoană neutră din punct de vedere politic, aşa cum este cazul  Preşedintelui Italiei;


- Preşedinţii şi vice-preşedinţii de instanţe pot să devină membri ai Consiliului Judiciar fără a exista o limită maximă a numărului acestora din totalul judecătorilor.


Acest set de şase criterii nu se regăseşte pe o lista definitivă de cerinţe şi recomandări propusă de Uniunea Europeană şi Consiliul Europei. Multe documente promovate de aceste două organizaţii cuprind criterii mai stricte precum şi cerinţe suplimentare. De exemplu, unele documente nu recomandă includerea Ministrului de Justiţie printre membrii Consiliului Judiciar
sau solicită învestirea consiliilor judiciare cu atribuţii sporite în domeniul bugetar, al supravegherii şi formării profesionale, al observaţiilor la proiectele de lege sau promovării de norme legislative privind sistemul judiciar.


Setul de criterii sus menţionat poate fi considerat drept "cel mai mic numitor comun", a ceea ce Uniunea Europeană şi Consiliul Europei a recomandat sau chiar a cerut să fie implementat în unele state. Unele dintre aceste şase criterii nu sunt considerate drept “cerinţe obligatorii - must-requirements"  ci numai recomandări prezentate sub sintagma "ar trebui să fie implementate". Cu toate acestea, această abordare opţională nu a afectat natura obligatorie a acestor cerinţe în cazul aşa-numitelor "noi democraţii europene". În 

realitate, cele mai multe dintre documentele Uniunii Europene şi ale Consiliului Europei utilizează limbajul opţional pentru a putea fi folosit drept mesaj şi pentru aşa numitele "democraţii vechi"


Aceste şase criterii cuprind esenţa modelului Pan-European de Consiliul Judiciar: concentrarea puterii de decizie, cât mai mult posibil, într-o singură instituţie, care să fie  dominată de judecători. Această "auto-guvernare" a judecătorilor, care, în fapt, presupune  asigurarea independenţei sistemului judiciar faţă de orice altă putere - executivă şi legislativă -  este expresia neîncrederii în politicieni şi o manifestare de disconfort faţă de preceptele democraţiei, fapt care a condus la adoptarea diferită, de la stat la stat, a acestor criterii şi, respectiv, la un număr mare de modele de administrare a sistemelor judiciare, cu diferite particularităţi. În sens larg, se poate afirma că în Europa există următoarele modele de administrare a instanţelor:
· modelul "Ministerul Justiţiei";

· model "Consiliul Judiciar";
· modelul administrării la nivelul instanţelor;
· modele hibride.
Funcţionarea acestor modele este prezentată în capitolul 3 al acestui studiu ce cuprinde exemplificarea acestor structuri judiciare.
Esenţa Consiliilor Judiciare

Consiliile judiciare sunt organisme menite să preia procesul de numire şi promovare a judecătorilor din sfera partizanatului politic, asigurând, în acelaşi timp, un anumit nivel de responsabilizare. Consiliile judiciare se plasează undeva între limitele extreme ale desemnării judecătorilor de către proprii lor predecesorii şi ale menţinerii la acest nivel a responsabilităţii interne pentru disciplina judiciară, şi alternativa de control deplin politic al numirilor, promovărilor şi a responsabilităţii disciplinare. Primul model de auto-selecţie, numire şi promovare, fără îndoială, este o interpretare a noţiunii de independenţă, în timp ce controlul politic nu este recomandabil, în sensul că aceştia nu trebuie să ia în considerare opţiunile actorilor politici în cadrul deciziilor lor asupra cazurilor judecate. Ca organism intermediar între politicieni şi judecători, Consiliul judiciar devine un instrument  potenţial de sporire, atât a responsabilităţii cât şi a independenţei magistraţilor. 


Există o mare varietate de modele de consilii, în care compoziţia
şi competenţele acestora reflectă preocuparea cu privire la buna funcţionare a sistemului judiciar, într-un context dat. 

Un posibil model este cel din Franţa, în care Consiliul Superior al Magistraturii înfiinţat în 1946, după cel de-al doilea Război Mondial. Acest Consiliu, menţinut în temeiul articolului 64 din Constituţia franceză din 1958, a avut în responsabilitate gestionarea personalului din sistemul judiciar, dar numai o minoritate dintre membri erau magistraţii aleşi direct de către colegii judecători. În 1958, Italia a creat un consiliu judiciar (Consiglio Superiore della Magistratura) conceput să înlăture complet controlul politic din întregul sistem judiciar, un model care a servit ulterior şi altor sisteme judiciare din alte ţări. Spania şi Portugalia au modele uşor diferite, introduse după căderea regimurilor dictatoriale, la mijlocul anilor 1970, în care judecătorii constituie o parte semnificativă din numărul total de membri. Aceste consilii au decizia finală în toate cazurile de promovare şi eliberare din funcţie a magistraţilor. Stabilirea salariilor este, de asemenea, printre competenţele lor, dar, de obicei, în conlucrare cu ministerele responsabile cu bugetul (Ministerul de Finanţe). Puterea magistraţilor de rang înalt a fost diminuată dramatic în cele mai multe dintre aceste ţări (ca o consecinţă a numirii de judecători de la instanţe inferioare în componenţa Consiliului judiciar), precum şi prin apariţia sindicatelor sau asociaţiilor juriştilor. 


Chiar dacă judecătorii pot fi independenţi de controlul politic, ei pot deveni dependenţi de alte forţe, cum ar fi judecătorii seniori dintr-o ierarhie judiciară, cu un potenţial de a denatura deciziile individuale la fel de mare ca şi influenţa politică clasică. De exemplu, unele ţări cum ar fi Germania, Austria, şi
Ţările de Jos, au consilii judiciare cu competenţe mai reduse decât în cazul modelului franco-italian. Aceste consilii au competenţe limitate în selectarea (mai degrabă decât în promovarea sau aplicarea de măsuri disciplinare) judecătorilor sau sunt puternic influenţate de guvernele regionale sau federale.
Impactul acestor consilii asupra sistemului judiciar a fost mai puţin vizibil decât în cazul statelor europene care folosesc modelul franco-italian.
Cadrul instituţional al Consiliilor Judiciare

În continuare, ne propunem să clarificăm: A) temeiul legal al activităţii consiliilor judiciare; B) relaţia consiliului cu alte organisme instituţionale (şef de stat, Parlament, ministrul Justiţiei), C) relaţia cu alte organisme instituţionale implicate în sistemul judiciar, D) auto-administrarea financiară.

A) Temeiul legal al Consiliilor Judiciare din multe state europene (Belgia, Bulgaria, Franţa, Ungaria, Italia, Polonia, Portugalia) este Constituţia. În schimb, Consiliile din Ţările de Jos şi Lituania au ca temei legea. În consecinţă, în primul grup de ţări Consiliile Juridice sunt organizaţii constituţionale, în timp ce celelalte sunt organizaţii administrative. Dar, în ţările în care consiliile sunt organizaţii constituţionale sau organisme cu relevanţă constituţională, nu este posibil să fie plasate în obişnuita separare a puterilor (legislativă, executivă, judecătorească), deoarece relaţia cu puterea judecătorească, totuşi, nu exclude posibilitatea unei distincţii clare din punct de vedere structural - Consiliile de Justiţie nu sunt Curţi de Justiţie şi, din punct de vedere funcţional, ele nu exercita nicio jurisdicţie.
Înfiinţarea Consiliilor Judiciare pe temei constituţional garantează stabilitatea organizaţiei şi îi conferă un rol-cheie în întreg cadrul instituţional.

B) În ceea ce priveşte relaţia cu şeful statului, numai în Italia şi în Franţa Preşedintele Consiliului este şeful statului. În Polonia şeful statului numeşte drept Preşedinte un membru al Consiliului iar personalul administrativ al Consiliului aparţine personalului administrativ al şefului statului. În Ungaria şi Bulgaria şeful statului numeşte judecătorii propuşi de Consiliu şi dintre aceştia sunt numiţi preşedintele Curţii Supreme de Justiţie, al Curţii Supreme Administrative şi Procurorul General. Ei sunt membri ai Consiliului prin lege.


- În Belgia, Italia, Polonia şi Spania Consiliul trimite Parlamentului opinii cu privire la proiectele de legi (în Italia, prin intermediul ministrului Justiţiei). În Spania, Consiliul transmite un raport anual Parlamentului. Un raport cu privire la  starea generală a sistemului judiciar este întocmit de către Consiliu şi transmis, la anumite intervale de timp, Parlamentului prin intermediul Ministerului Justiţiei. 


- Relaţia cu ministrul Justiţiei este foarte diferită de la un stat la altul. Numai în Polonia, ministrul este membru al Consiliului şi are o competenţă personală în numirea şi a preşedinţilor de instanţe precum şi în transferul posturilor sau în modificarea statului de funcţii. În Bulgaria, ministrul Justiţiei conduce Consiliul, dar el nu are drept de vot. În Danemarca el numeşte personalul administrativ al Consiliului, dar Ministrul Justiţiei, nu este membru al Consiliului. El poate lua parte la unele şedinţe din proprie iniţiativă sau a Consiliului, dar fără drept de vot.
- În relaţia cu Ministerul Justiţiei se constată diferite grade de relaţionare, subordonare sau independenţă a Consiliilor Judiciare.
 Astfel, în Belgia, Ministrul Justiţiei sau reprezentantul acestuia poate fi audiat, la invitaţia Consiliului Judiciar sau la cererea acestuia. În Franţa, ministrul justiţiei poate participa la toate şedinţele secţiilor Consiliului Superior al Magistraturii, cu excepţia celor referitoare la problemele disciplinare, fără drept de vot.
 În Italia, CSM este independent de ministrul justiţiei. Acesta din urmă nu este membru al Consiliului. Ministrul justiţiei este chemat să îşi exprime acordul faţă de numirile propuse de consiliu pentru funcţii de conducere; în cazul în care CSM insistă asupra propunerii sale iniţiale de numire, ministrul este obligat să susţină propunerea.
 În Spania, Consiliul nu are nicio relaţie de dependenţă sau subordonare faţă de Ministerul Justiţiei sau faţă de orice alt departament guvernamental sau minister, ţinând legătura cu ministerul prin intermediul unei comisii mixte consiliu-minister. Consiliul General al Magistraturii şi Ministerul Justiţiei cooperează, de asemenea, în vederea numirii membrilor comisiilor de examinare, întrucât acest concurs este comun pentru recrutarea judecătorilor şi a procurorilor.
 În Olanda, Consiliul are un anumit grad de răspundere în ceea ce priveşte responsabilitatea financiară şi administrativă faţă de Ministerul Justiţiei. Mai mult, Ministerul Justiţiei poate solicita ca unul sau mai mulţi membri ai consiliului să fie demişi pe motive de incapacitate, de altă natură decât una cauzată de probleme de sănătate. 

În plus, diferenţa majoră între consilii este rolul şi alocarea competenţelor între Consiliu şi ministrul justiţiei. În Spania cele două instituţii au competenţe simultane în numirea unor judecători şi procurori, şi în unele etape importante ale carierei judecătorilor şi procurorilor (recrutare, formare, transfer, măsuri disciplinare). În cele mai multe cazuri, Ministrul de Justiţie are competenţe cu privire la resursele bugetare şi financiare, de personal, de administrare a sediilor proprii şi a mijloacelor de telecomunicaţii, dar nu are atribuţii în legătură cu  statutul juridic al judecătorilor şi procurorilor.

C) În ţările cu Consiliu de Justiţie unic, statutul juridic al judecătorilor şi al procurorilor intră în competenţa exclusivă a Consiliului. În ţările în care există organisme independente, cum ar fi, de exemplu, Serviciul Instanţelor din Republica Irlanda sau Consiliul Judecătorilor din Anglia şi Ţara Galilor şi Consiliul de numire a judecătorilor din Marea Britanie statutul juridic al judecătorilor şi al procurorilor revine în primul rând în competenţa executivului, în timp ce aceste organisme judiciare se ocupă doar cu unele aspecte secundare.

D) Aproape toate Consiliile se bucură de independenţă în gestionarea proprie a resurselor financiare, care le sunt alocate anual.

Componenţa Consiliilor Judiciare 



Majoritatea Consiliilor Judiciare sunt formate din membri aleşi de către reprezentanţii instanţelor. În unele Consilii există membrii de drept. Este cazul Consiliului Judiciar din Bulgaria în care preşedintele Curţii de Casaţie, preşedintele Înaltei Curţi Administrative şi Procurorul General sunt membri de drept. Acelaşi lucru se regăseşte în Ungaria, unde în Consiliul judiciar sunt membri preşedintele Curţii Supreme de Justiţie, ministrul justiţiei, Procurorul general şi preşedintele Asociaţiei Naţionale a Avocaţilor. În Spania, preşedintele Tribunalului Suprem este membru de drept, în calitate de preşedinte al Consiliului. Membri de drept se regăsesc, de asemenea, în Franţa, (Preşedintele Republicii prezidează Consiliul şi ministrul Justiţiei este vice-preşedinte) şi în Italia (preşedintele şi procurorul general al Curţii de Casaţie).

Asemănător acestora, există Consilii cu o componenţă mixtă judecători profesionali şi judecători non-profesionali (în Belgia, Italia, Ţările de Jos, Spania, Ungaria). Membrii profesionali, în cele mai multe consilii, sunt atât judecători cât şi procurori. În Ţările de Jos, Spania, Polonia doar judecătorii sunt membri ai Consiliului judiciar.


Sistemul de numire a membrilor consiliilor este de trei feluri: primul prevede numirea exclusiv parlamentară (de exemplu, în Spania, situaţie în care Parlamentul propune regelui desemnarea membrilor - cea mai mare parte a membrilor sunt magistraţi) sau desemnare prezidenţială (precum în Cipru, unde funcţiile Consiliului Superior al Magistraturii sunt incluse în Curtea Supremă de Justiţie, membrii fiind numiţi de preşedinte), în timp ce celelalte două sisteme oferă un sistem mixt. Într-unul dintre acestea, unii membri sunt aleşi de către magistraţii iar alţii sunt desemnaţi de către executiv (de exemplu, în Ungaria), în timp ce în altele o parte este aleasă de către magistraţi şi o altă parte este aleasă de către Parlament (Belgia, Bulgaria, Italia şi Polonia). Consiliul Judiciar din Belgia este compus, în număr egal, din membri profesionişti  aleşi de către magistraţi şi membri ne-profesionişti numiţi de Senat. În Bulgaria, o parte din membri sunt aleşi de către Adunarea Naţională şi o altă parte de către magistraţi, împărţiţi pe categorii profesionale (judecători, procurori şi judecători de instrucţie). De asemenea, în Italia, membrii profesionişti sunt împărţiţi în categorii profesionale (doi judecători de la Curtea de Casaţie, patru procurori şi zece judecători). În Franţa Consiliului este compost de 16 membri, 4 ne-profesionişti şi 12 profesionişti (6 judecători şi 6 procurori).


În general, numărul de membri variază de la 15 în Ungaria la 44 în Belgia (17 în Serviciul Instanţelor din Irlanda, 20 în Spania, 22 în Polonia, 24 în Italia, 25 în Bulgaria). 


Organizare şi funcţionare


-  Structura internă


Toate Consiliile judiciare îşi desfăşoară activitatea în cadrul unor  departamente şi/sau comisii interne, care au sarcini de raportare şi de investigare, şi în cadrul plenului, care are funcţii de decizie. În Ungaria, magistraţii care nu sunt eligibili, cu atribuţii de şefi ai celor douăsprezece departamentele interne, au funcţii consultative pe lângă plen. Consiliul spaniol a are, de asemenea, Inspectoratul propriu. Personalul administrativ are, în general, un statut propriu.


- Regulamentele interne


Cele mai multe Consilii au propriul regulament intern, care guvernează relaţia dintre departamente şi/sau comisii şi plen, funcţionarea plenului, modalităţile de vot (de exemplu, în Bulgaria, Polonia, Marea Britanie, Ungaria). În alte ţări, activitatea consiliilor este guvernată direct de către o lege, în altele în parte prin lege şi în parte prin regulamentul de organizare (de exemplu, în Franţa, Italia, Lituania şi Spania). În Belgia organizarea şi funcţionarea Consiliului sunt guvernate, atât de Constituţie cât şi de lege.


- Controlul asupra actelor consiliilor.


În cea mai mare parte a ţărilor există un sistem de control al actelor, atribuit diferitelor organisme: Biroul de Audit din Ungaria, Secţia pentru Contencios Administrativ a Curţii de Casaţie din Spania, În alte ţări, actele Consiliului nu sunt supuse niciunui control. Aceste ţări sunt: Cipru, Ţările de Jos şi Polonia. În Belgia, în schimb, există un control exercitat numai asupra unor acte specifice: de către Consiliul de Stat pentru actele privind managementul personalului administrativ şi a contractelor publice, în timp ce controlul cu privire la actele cu privire la utilizarea fondurilor bugetare se efectuează de către Biroul de Audit şi Comisia de Contabilitate a Camerelor Reprezentanţilor.


Ţări fără Consiliu Judiciar

Ţările care aparţin acestui grup sunt Austria, Danemarca, Finlanda, Germania, Irlanda şi Regatul Unit al Marii Britanii şi al Irlandei de Nord.
În Austria, Ministrul Justiţiei este responsabil de toate aspectele legate de administrare din ramura judiciară, inclusiv numirea judecătorilor şi a procurorilor, iar în Germania, ţinând seama de sistemul federal existent, administrarea justiţie se înscrie în competenţa Bundesländer (state federale). Ministerul Justiţiei al fiecărui stat federal răspunde de magistraţii, procurorii publici şi judecătorii care lucrează în jurisdicţia sa.

În Danemarca, Curtea de Administraţie este un organism independent, care a fost înfiinţat printr-un act al Parlamentului şi care este responsabil de gestionarea economică şi administrativă a instanţelor. Acesta este prezidat de un Consiliu al guvernatorilor (care este, la rândul său, alcătuit dintr-un judecător al Curţii Supreme de Justiţie, doi judecători de la Înalta Curte, doi judecători ai Curţii Districtuale, un judecător delegat, doi oficiali, un avocat stagiar şi doi angajaţi cu experienţă profesională specifică în domeniul managerial). Guvernatorii sunt numiţi de ministrul justiţiei, care îi poate, totodată. demite în cazul în care nu exercită atribuţiile respective. Curtea de Administraţie împreună cu ministrul Justiţiei şi ministrul de Finanţe, întocmeşte planul de buget care indică suma estimată a alocaţiei pentru anul următor. Curtea de Administraţie numeşte "judecători delegaţi" (cu un mandat de trei ani), în timp ce judecătorii "permanenţi" sunt numiţi de către Consiliul Judiciar Independent pentru Numiri.

Particularităţile sistemului din Republica Irlanda sunt foarte asemănătoare. În această ţară există Instanţa de Administraţie, o instituţie independentă, care se ocupă mai ales cu gestiunea economică şi managementul administrativ al instanţelor (de ex. pune la dispoziţia magistraţilor facilităţile şi suportul managerial pentru desfăşurarea activităţii, etc.) Aceasta este prezidată de către un consiliu format din 17 membri, dintre care 9 sunt membri ai sistemului judiciar.


În Finlanda administrarea sistemului judiciar depăşeşte atribuţiile Ministerului Justiţiei sau ale Consiliului Judiciar pentru numiri. Această instituţie a fost înfiinţată printr-o lege în 2000 şi este compusă din 9 judecători, 3 avocaţi şi doi membri numiţi de Procurorul General şi de către ministru. În plus faţă de planificarea şi evaluarea activităţilor instanţelor, Comitetul Judiciar pentru numiri este abilitat să  transmită propuneri de numiri către Consiliul de Stat şi ulterior către şeful statului, care face decizia finală privind numirea.

În Regatul Unit al Marii Britanii şi Irlandei de Nord, Lordul Cancelar este responsabil pentru numirea, detaşarea/transferul, concedierea judecătorilor de primă instanţă, pentru supravegherea sistemului judiciar, este responsabil, de asemenea, pentru bunul mers al sistemului de instanţe şi pentru asigurarea personalului administrativ al instanţelor. Sarcinile care, de obicei, revin ministrului justiţiei, în Regatul Unit sunt efectuate, pe de o parte, de către Departamentul Afacerilor Constituţionale pentru judecători, pe de altă parte, de către Ministerul de Interne, pentru afaceri penale şi politice. 


Sistemul german este foarte diferit în raport cu alte state, din cauza particularităţilor procesului decizional la nivel de land şi guvern central. La nivelul guvernului federal, judecătorii sunt numiţi de către ministrul justiţiei. La nivel local, landurile de Nord se caracterizează prin sistemul Comitetelor de numire, în timp ce în landurile din sud funcţia de numire a judecătorilor este atribuită ministrului regional al Justiţiei. 
CAP.III ROLUL CONSILIILOR JUDICIARE ŞI STATUTUL MAGISTRAŢILOR
Statutul judecătorilor
Garanţiile oferite judecătorilor şi procurorilor au la bază exigenţe deontologice şi un control de natură tehnică. Acestea sunt esenţiale pentru protejarea independenţei şi imparţialităţii în exercitarea funcţiilor lor judiciare. 
Garanţiile sunt parte a unui statut legal specific pentru membrii corpului judiciar, care, în funcţie de ţară, au un caracter legal sau constituţional. Oricum, acestea trebuie luate în considerare în contextul misiunii justiţiei de serviciu public. 
Consiliul Consultativ al Judecătorilor Europeni - Consultative Council of European Judges (CCJE) argumentează în Opinia nr.1/2001: “Independenţa [judecătorilor nu este un prerogativ sau un privilegiu în interesul lor, ci în interesul statului de drept şi a celor ce caută sau aşteaptă justiţie”. În aceeaşi Opinie, CCJE subliniază că: “fiecare decizie legată de numirea sau de cariera judecătorilor ar trebui bazată pe criterii obiective şi ar trebui luată fie de o autoritate independentă fie să aibă suficiente garanţii care să-şI asigure că nu este luată în afara acestor criterii” (Opinia CCJE Nr.1 /2001). 
Luând în considerare diversitatea statutului procurorilor în statele membre ale Consiliului Europei, nu este posibilă aplicarea aceloraşi principii de o manieră similară procurorilor.
 Cu toate acestea, Recomandarea nr.19/2000 privind rolul procurorului în sistemul judiciar penal arată că: “recrutarea (…) procurorilor trebuie să aibă loc urmărind proceduri corecte şi imparţiale care să ofere garanţii împotriva oricăror încercări de favorizare a intereselor unor grupuri specifice, şi cu excluderea discriminării …”
Un judecător este persoana împuternicită să ia o decizie sau să ia parte la luarea unei decizii judiciare opozabilă părţilor care pot fi entităţi fizice sau morale, pe parcursul unei judecăţi. Această definiţie se regăseşte şi în Convenţia Europeană a Drepturilor Omului, precum şi în practica judiciară a Curţii Europene pentru Drepturile Omului. În particular: "judecătorul decide, în conformitate cu legea şi pe baza procedurilor judiciare organizate, în orice problemă din cadrul jurisdicţiei sale". 

Trei tipuri de judecător se regăsesc la nivelul sistemelor judiciare ale statelor membre UE, asa cum sunt definite şi în Raportul Comisiei Europene pentru Eficientizarea Justitiei - CEPEJ din 2010
, respectiv: judecători profesionali (acei judecători care au fost formaţi, sunt plătiţi şi au ca funcţie principală munca de judecător), judecători profesionali care desfăşoară activităţi în cadrul unei curţi cu caracter ocazional (şi care sunt plătiţi în consecinţă) şi judecători non-profesionali (voluntari cărora li se compensează cheltuielile) care emit hotărâri judecătoreşti obligatorii în cadrul instanţelor. 

Judecători profesionali: Sunt judecătorii definiţi ca fiind persoanele recrutate, formate şi plătite ca să desfăşoare doar activitatea de judecător. O distincţie la două extreme se poate face între sistemele ale căror judecători sunt profesionali (Austria, Bulgaria, Danemarca, Grecia, Irlanda, Olanda, România) şi sistemul Marii Britanii unde rolul judecătorului non-profesional este esenţial în toate domeniile legale. Sistemul judiciar din Luxemburg nu beneficiază de categoria de judecători profesionali cu timp parţial, dar jurisdicţiile administrative sunt dotate cu magistraţi delegaţi, recrutaţi dintre magistraţii din sistemul judiciar. 

Judecători profesionali cu caracter ocazional: Pentru a adresa cererea legitimă din partea cetăţenilor pentru o justiţie rapidă şi de “vecinătate”, unele ţări au crescut numărul de judecători prin introducerea de judecători care prezidează un caz în mod ocazional. În alte ţări, aceşti judecători profesionali se mai numesc şi “judecători care nu prezidează” sau “judecători delegaţi”. Această opţiune este disponibilă în ţările care posedă sistem de drept “common-law” şi se adresează avocaţilor care urmează să devină judecători profesionali cu activitate permanentă. În consecinţă, aceştia sunt profesionişti în domeniul legal cu o bază solidă de pregătire şi care au beneficiat deja de formare profesională specifică.

Exercitarea funcţiei de judecător profesional cu timp parţial înseamnă participarea la un număr limitat de sesiuni ale instanţei pe durata unei luni calendaristice, respectiv participarea la maxim 6 sesiuni a câte 4 zile pe lună pentru judecătorii de vecinătate în Franţa şi între 15 şi 30 de zile pe an pentru Marea Britanie – Anglia şi Ţara Galilor. O altă caracteristică importantă este modalitatea de plată a acestor judecători, respectiv pe baza numărului de sesiuni ale instanţei la care au participat pe durata unei luni întregi.
 În Spania se utilizează judecători de înlocuire sau de substitut, care acţionează în funcţie de specificul cazurilor, pe o perioadă certă de timp (de obicei în caz de boală sau concediu de maternitate al titularului postului). 

Judecători non-profesionali: Pot fi judecătorii laici (lay judges) care nu au nici o pregătire juridică, recrutaţi de obicei de la caz la caz datorită expertizei lor specifice şi pentru a asigura participarea cetăţenească la activităţile judiciare. Judecătorii astfel numiţi se regăsesc în Colegii.
 De exemplu în Marea Britanie-Anglia şi Ţara Galilor, în cadrul instanţelor magistraţilor, un colegiu de judecători laici (lay judges) are competenţa de judecată asupra infracţiunilor pentru care pedeapsa nu depăşeşte 6 luni de închisoare şi/sau amendă penală de 500 lire sterline. Un alt tip de judecător non-profesional este judecătorul de district. Această categorie judecă în principal plângerile în cauze civile de importanţă minoră (sau infracţiuni minore). În anumite ţări, judecătorul de district este un judecător profesional plătit ocazional, în timp ce în alte ţări, el/ea este considerat a fi judecător non-profesional. Acest element influenţează structural capacitatea de judecată a curţilor. Judecătorii non-profesionali judecă în principal cazuri fără caracter penal, referitoare la litigii de muncă şi comerciale. Aceştia sunt aleşi fie de către consilii locale sau regionale (cazul Cehiei) fie de către membrii breslei din sectorul de activitate al acestora.
Statutul Procurorilor 
În Recomandarea Nr.19/2000, adoptată de Comitetul Miniştrilor din cadrul Consiliului Europei din data de 6 octombrie 2000, procurorii sunt definiţi ca fiind "autorităţi publice care, în numele societăţii şi pentru interes public, asigură aplicarea legii acolo unde încălcarea legii atrage sancţiuni penale, luând în considerare atât drepturile individuale cât şi necesitatea efectivităţii sistemului judiciar penal."
 Fiecare ţară are, sub denumiri diferite, o autoritate publică însărcinată cu stabilirea şi derularea cercetărilor penale. Pe de altă parte, în timp ce instituţia judecătorului este reprezentată relativ omogen la nivelul ţărilor membre, cea a procurorului comportă disparităţi. Aceasta se datorează diferenţelor dintre sistemele inchizitoriale (aplicate în statele de drept civil) şi cele acuzatorii (din sistemele de common law). 

Observând rolul procurorilor în cadrul sistemelor judiciare precum şi nivelul de independenţă a acestora faţă alte sisteme, se constată că în toate ţările europene aceştia joacă un rol important în cercetarea cazurilor penale, evidenţiindu-se totuşi câteva ţări la nivelul cărora procurorii au şi responsabilităţi în aria de drept civil sau chiar administrativ.
 Un alt aspect important de evidenţiat când vorbim despre diferitele nivele de autonomie ale unui procuror este faptul că în unele ţări aceştia beneficiază de aceeaşi protecţie a independenţei ca şi judecătorii, în timp ce în alte ţări politicile penale emană de la un Minister al Justiţiei, iar nivelul de independenţă este unul limitat. Această dihotomie provine din istoricul Europei şi trebuie reţinută în contextul înţelegerii diferenţelor de statut şi funcţiuni ale procurorilor. 

Sistemul parchetelor este organizat diferit la nivelul diferitelor ţări membre ale Consiliului Europei. În anumite ţări, precum Austria, Franţa şi Polonia, Ministerul Justiţiei este responsabil de parchet, în timp ce în Belgia şi Olanda o autoritate colectivă conduce serviciile de cercetare, investigare şi urmărire penală. Şi totuşi, în majoritatea statelor Europei există un Procuror General (la vârful sistemului). 

Rolul şi competenţele procurorilor: La nivelul tuturor ţărilor procurorul îndeplineşte rolul de punere sub acuzare în cauzele penale şi introducerea acţiunii la instanţă, iar în multe dintre acestea procurorul poate face propune de sentinţă judecătorului.
 În ceea ce priveşte exercitarea căilor de atac, procurorul are dreptul să exercite o cale de atac extraordinară în faţa unei instanţe supreme (cu excepţia ţărilor precum Anglia). Înainte de înaintarea dosarului la instanţă şi introducerea acţiunii penale, procurorul are un rol important în derularea fazei de investigare a cauzei penale. 
Solicitările adresate judecătorilor pentru măsuri concrete de investigaţie (de exemplu percheziţia unui imobil pentru găsirea probelor) fac parte din procedura de aplicare a legii. În majoritatea statelor membre, nu este obligatoriu ca procurorul să introducă acţiunea penală în instanţă. Sunt posibile şi alte opţiuni decât punerea sub acuzare, respectiv închiderea cazului (clasarea lui prin declararea neînceperii urmăririi penale) fără a mai fi nevoie de o hotărâre judecătorească (decizie judiciară) în acest sens, fenomen ce conduce la reducerea volumului de muncă al instanţelor.
Competenţele autorităţilor cu atribuţii judiciare privind carierele judecătorilor şi procurorilor

În multe din statele membre ale Uniunii Europene, Consiliul Magistraturii sau Curtea Supremă joacă un rol important în nominalizarea judecătorilor. Majoritatea consiliilor magistraţilor sunt compuse din membri ai sistemului judiciar şi din profesii externe (mediul academic, avocaţi şi uneori reprezentanţi ai Ministerului Justiţiei). În general, consiliile formulează opinii privind nominalizarea judecătorilor şi procurorilor, care este obligatoriu în unele cazuri pentru autoritatea formală responsabilă pentru nominalizarea acestora. Autoritatea formală este dată de obicei puterii executive sau şefului statului.
În cele ce urmează vom prezenta aspecte privind organizarea şi funcţionarea respectiv competenţele Consiliilor Superioare ale Magistraturii/ Consiliilor Judiciare în state membre ale Uniunii Europene.
BELGIA

Consiliul Superior al Justiţiei (HCJ)
 are o misiune triplă:

- are un rol decisiv în alegerea şi numirea membrilor sistemului judiciar, care acţionează în mod obiectiv şi non-partinic;
- exercită supravegherea externă a funcţionării sistemului judiciar;
- emite avize/opinii menite să îmbunătăţească funcţionarea legii, a guvernului şi parlamentului.

De asemenea, este un organism creat pentru a fi în serviciul cetăţenilor
           În îndeplinirea misiunii sale, care presupune numirea şi formarea membrilor sistemului judiciar, soluţionarea plângerilor din partea cetăţenilor, supravegherea funcţionării sistemului judiciar şi acordarea de consultanţă respectiv emiterea de opinii pentru autorităţile politice cu privire la iniţiativele vizând sistemul judiciar, HCJ are un singur obiectiv, acela de a spori încrederea cetăţenilor în sistemul judiciar.

Consiliul Superior al Justiţiei (HCJ) este o instituţie sui generis care nu este subordonată niciuneia din cele trei puteri ale statului. Constituţia plasează HCJ dincolo de raza de acţiune a legiuitorului ordinar, care este destinat să-i permită să execute sarcinile atribuite în deplină independenţă. Independenţa HCJ se manifestă şi în statutul său financiar - acesta este finanţat de la bugetul de stat.
Componenţa 
Consiliul Superior al Justiţiei are 44 de membri: 22 magistraţi (11 vorbitori de limba olandeză şi 11 vorbitori de limba franceză) şi 22 de non-magistraţi (11 vorbitori de limbă flamandă  şi 11 vorbitori de limba franceză). Magistraţii sunt aleşi de către colegii lor. Non-magistraţii sunt numiţi de Senat.
Fiecare grup lingvistic format din unsprezece non-magistraţi trebuie să aibă cel puţin patru avocaţi, trei profesori (de la o universitate sau o altă instituţie de învăţământ superior) şi patru persoane cu o diplomă universitară şi cu cel puţin 10 ani de experienţă profesională. Ultima categorie este compusă din oameni din mass-media, sectorul social, sectorul guvernamental, sectorul de consum, mediul de afaceri, sectorul de management sau grupuri profesionale specifice, cum ar fi grefierii, secretarii de servicii publice de urmărire penală, ofiţeri judiciari, notari,etc.

Mandatul este de patru ani şi poate fi reînnoit o singură dată.
Structură şi competenţe
În Belgia, comisiile de nominalizare şi numire au competenţe pentru:

 

- a propune candidaţi pentru numire ("Nomination") în funcţia de judecător sau procuror într-un tribunal special sau în cadrul parchetului;

 

- a propune candidaţi pentru numire ("Désignation") în funcţia de prim-preşedinte al Curţii de Casaţie, procuror general al Curţii de Casaţie, prim-preşedinte al unor instanţe de apel, procuror general, preşedinte de instanţă (tribunal de primă instanţă, de muncă, comercial) şi prim-procuror; a organiza examene de admitere pentru stagii de formare judiciară ;a organiza două tipuri de examene pentru acces direct la selecţia pentru numire ("Nomination") în funcţia de judecător sau procuror (examenul de capacitate profesională  şi examinare orală) şi a pregăti orientări privind formarea profesională a judecătorilor şi procurorilor.

Comisii de Nominalizare şi numire
Există două comisii de nominalizare şi numire: o comisie formată din vorbitori de limbă flamandă şi o comisie vorbitoare de limba franceză din 14 membri. Împreună, ele constituie Comisia Comună pentru Nominalizări şi Numiri, respectiv 28 de membri. Această Comisie are drept atribuţii:

- nominalizează candidaţii pentru numirea în funcţia de magistrat şef; 
     Doar un singur candidat este desemnat. Un raport cu motivele pentru propunerea de numire este trimis către Ministrul Justiţiei. Numirea oficială este făcută de Rege.

- pregăteşte liniile directoare şi programele de formare continuă a magistraţilor şi stagiul judiciar. Executarea programelor (organizarea de cursuri, de recrutare a cadrelor didactice, etc), precum şi sprijinul logistic (săli de curs, materiale de curs, şi altele similare) sunt gestionate de către Ministerul Justiţiei.
          - organizează examenele pentru agenţii de urmărire penală şi asistenţi (jurişti care asistă judecătorii)

          - pregăteşte programele pentru examenul de competenţă profesională şi de examenul de admitere pentru stagiu judiciar
Comisiile Consultative şi de anchetă

Există două comisii consultative şi de anchetă: o comisie vorbitoare de limba flamandă şi franceză formate din cîte 8 membri. Împreună, acestea formează Comisia mixtă consultativă şi de anchetă având 16 membri.

Cele 2 comisii sunt în principal responsabile pentru supravegherea externă a funcţionării sistemului judiciar:

           - investigarea funcţionării sistemului judiciar. Iniţiativa pentru astfel de investigaţii pot fi luate direct de comisia comună cu majoritate de voturi - de exemplu, ca urmare a unei plângeri individuale. Autoritatea judiciară competentă realizează ancheta şi prezintă un raport scris. Comisia comună poate conduce această anchetă în cazul în care poartă responsabilitatea pentru problema sesizată.

           - supravegherea internă a operaţiunilor sistemului judiciar (de exemplu, supravegherea serviciului public de urmărire penală de către procurorii generali, adunările generale ale instanţelor superioare, măsuri disciplinare, retragerea cazului de la un judecător, etc ).
          - soluţionarea reclamaţiilor: această sarcină nu aduce în niciun fel atingere independenţei puterii judecătoreşti. Soluţionarea plângerilor trebuie să se facă în subsidiar iar Comisia este informată cu privire la măsurile luate de către autoritatea la care plângerea a fost depusă. Reclamantul este informat de către Comisie privind modul de rezolvare a plângerilor.
În plus, Comisia comună pregăteşte avize privind propunerile legislative şi formulează propuneri privind funcţionarea sistemului judiciar.
Adunarea Generală
Adunarea Generală are 44 de membri şi are următoarele competenţe:

       - Aprobă avizele asupra proiectelor de legi pregătite de Comisia comună;
       - Aprobă recomandările elaborate de Comisia comună
       - Aprobă programul de formare anual pentru magistraţi elaborat de Comisia comună;

       - Aprobă programul anual de examinare pentru magistraţi elaborat de Comisia comună; 

       - Aprobă raportul anual privind supravegherea internă a sistemului judiciar, elaborat de Comisia comună;
       - Aprobă raportul anual privind funcţionarea generală a sistemului judiciar

       - Aprobă raportul anual al Consiliului.
Preşedintele HCJ, desigur, prezidează Adunarea Generală. Nu există puteri speciale acordate preşedintelui, ci doar de reprezentare a instituţiei (HCJ).

 
Biroul

Biroul este compus din patru membri, cu respectarea principiului parităţii. Biroul Consiliului Superior al Justiţiei este organul permanent al instituţiei. Acesta asigură continuitatea în operaţiuni şi organizarea activităţii interne. Preşedinţia fiecărei comisii este efectuată de către un membru al Biroului.

Două Colegii/Secţii
Consiliul Superior al Justiţiei este compus dintr-un colegiu de limbă flamandă şi un colegiu de limbă franceză a  câte 22 de membri fiecare. Colegiul de limbă franceză trebuie să aibă cel puţin un membru (magistrat sau nu), care trebuie să facă dovada cunoştinţelor de limba germană. Colegiile nu au puteri speciale, cu excepţia, alegerii membrilor Biroului, care sunt desemnaţi de colegiile respective şi numiţi de către adunarea generală. Fiecare colegiu numeşte, de asemenea, membrii celor două comisii.
BULGARIA
Legea privind sistemul judiciar
, promulgată în Gazeta de Stat nr.64/2007, prevede că, Consiliul Judiciar Suprem
 este un organism permanent format din 25 membri care reprezintă sistemul judiciar şi asigură independenţa acestuia. Aceasta stabileşte compoziţia sistemului judiciar
 şi organizarea activităţii sale şi gestionează activitatea acestuia fără a afecta independenţa organismelor sale. Consiliul Judiciar Suprem stabileşte numărul de circumscripţii judiciare şi de posturi în instanţele regionale, districtuale, administrative şi de apel pe baza unei propuneri din partea Ministrului Justiţiei şi – în ceea ce priveşte instanţele militare – în coordonare cu Ministerul Apărării.
Procurorul General este numit de Presedintele Republicii, la propunerea Consiliului Judiciar Suprem, pentru un mandat de sapte ani. 
Procurorii sunt numiti, promovati, eliberati din functie şi transferati prin hotărâre a Consiliului Judiciar Suprem. Parchetele sunt subordonate Consiliului Judiciar Suprem şi sunt independente în raport cu puterea executivă, care nu poate da instrucţiuni în cazuri specifice procurorilor şi nici instrucţiuni cu caracter general. În legea de organizare judiciară şi în Constituţie sunt prevăzute garanţiile necesare pentru independenţa procurorilor. Procurorii nu pot fi membri ai partidelor politice şi nu pot desfăşura activităţi politice. Procurorii au acelaşi statut cu judecătorii şi sunt egali în drepturi cu aceştia. Parchetele nu se află în subordinea Ministerului Justiţiei. Ministrul Justiţiei prezidează Consiliul Judiciar Suprem, dar nu participă la vot. Procurorul General pregăteşte un raport anual pe care îl supune atenţiei Ministerului Justiţiei pentru a fi încorporat în raportul de activitate.
DANEMARCA

    
 Art. 64 din Constituţie garantează independenţa sistemului judiciar, prin faptul că judecătorii sunt ţinuţi să respecte numai legea. Articolul 64 garantează, de asemenea, aceeaşi independenţă în ceea ce priveşte situaţia lor juridică printr-un sistem de securitate în care judecătorii nu pot fi mutaţi sau transferaţi împotriva voinţei lor. În plus, mandatul judecătorilor se încheie atunci când ajung la vârsta de pensionare, respectiv 70 de ani.
Consiliul danez pentru sistemul judiciar (Domstolsstyrelsen)
 
Consiliul pentru sistemul judiciar din Danemarca este condus de un director general, 5 membri care provin din  profesii juridice diferite (Curtea Supremă de Justiţie, curţile de apel, tribunale, judecătorii şi tribunale cantonale speciale), 2 membri ai consiliului provin din rândurile personalului judiciar al instanţelor.
          Ministrul Justiţiei numeşte membrii Consiliului pentru o perioadă de 4 ani. Membrii Consiliului nu pot fi simultan membri ai Parlamentului, membri ai consiliului danez de stat, sau oricărui alt organism reprezentativ la nivel local.
Directorul general al consiliului se ocupă de managementul activităţii Consiliului. Acest director pune în aplicare politicile specifice ale consiliului. Consiliul (Domstolsstyrelsen) are puterea de a numi şi demite directorul general.
Comitetul executiv al Consiliului este responsabil pentru politica generală a Consiliului. Una dintre cele mai importanteatribuţii, în acest context, este implicarea în stabilirea bugetului propriu. Pe baza bugetului acordat, consiliul distribuie proporţional fondurile între diferitele instanţe daneze. O serie de elemente - cum ar fi salariile şi logistica instanţelor- sunt deja alocate prin legea bugetului de stat. Consiliul are grijă de distribuţia sumelor alocate, supravegherea şi justificarea cheltuielilor. În acest sens, consiliul este obligat să răspundă faţă de guvern conform Legii finanţelor publice. 
În plus, Consiliul, la fel ca şi alte instituţii de stat din Danemarca, este supus supravegherii financiare realizate de Curtea de Conturi
Supravegherea cheltuielilor bugetare se exercită permanent de Consiliu.
Autorizarea cheltuielilor - în măsura în care acestea nu se referă la chestiuni pentru care Consiliu (Domstolsstyrelsen) are o responsabilitate specială (cazare, informatizare, formare profesională etc) - este descentralizată cât mai mult posibil fiind acordată preşedinţilor de instanţe.
În fiecare an, consiliul trimite raportul de activitate la Ministerul de Justiţie, care, la rândul său, după ce este aprobat de Parlament. Consiliul danez, în elaborează cadrul strategic pentru sistemul judiciar şi prezintă, de asemenea, o propunerea de buget anual către Ministrul Justiţiei.
 Consiliul are dreptul de a se adresa Parlamentului în mod direct, în cazul în care consideră că fondurile pentru administrarea justiţiei propuse în cadrul  bugetului de stat de către Ministrul Justiţiei, sunt insuficiente. Pe lângă competenţele bugetare, Consiliul are o competenţă generală privind organizarea judiciară. Aceasta se referă la informatizare, formare profesională, recrutare şi furnizarea de informaţii cu privire la sistemul judiciar danez.
Pe lângă competenţele directe în ceea ce priveşte managementul instanţelor judecătoreşti, Consiliul are încă o competenţă specială, şi anume să de a sprijini, Consiliul de numiri judiciare, un comitet care funcţionează independent de Domstolsstyrelsen, şi recomandă ministrului de Justiţie numirile judiciare. Pentru reclamaţii legate de deciziile Consiliului, există o cale de apel atât în justiţie dar şi în fata Ombudsman-ului danez.
Ca şi ceilalţi judecători din Danemarca, judecătorii Curţii Supreme sunt numiţi de către Ministrul Justiţiei, la recomandarea unui organism independent şi specializat – Consiliul de numiri judiciare. 
Acest Consiliu este compus dintr-un judecător de la Curtea Supremă, un judecător de înaltă curte, un judecător de la instanţele districtuale, un avocat şi 2 reprezentanţi ai publicului general. După anunţarea publică a posturilor vacante, Consiliul de numiri judiciare va recomanda un candidat pentru numire. Acesta va trebui să ia parte în cel puţin 4 dosare la Curtea Supremă şi să îşi exprime punctul de vedere, fiind astfel evaluat de către un judecător special desemnat. În urma aprobării de către ceilalţi judecători ai Curţii Supreme, candidatul va fi numit în funcţie de către Ministrul Justiţiei. Decretul de numire în funcţie este emis de către Regina Danemarcei.
Criteriile de eligibilitate pentru numirea în funcţia de judecător la Curtea Supremă sunt reglementate de Legea privind administrarea justiţiei, capitolul 4. Conform acestor prevederi accesul în funcţia de judecător presupune promovarea unui examen.
Judecătorii sunt numiţi la Curtea Supremă, ca urmare a unei evaluări a calificării profesionale şi personale a acestora. Va fi luată în considerare experienţa profesională a candidaţilor, prin raportare la aspiraţia generală de a aduce în sistem persoane cu un istoric profesional diferit.
În principal, sunt implicate în această procedură: Consiliul de numiri judiciare şi Curtea Supremă. Implicarea Ministrului justiţiei este una pur formală, de acceptare a recomandării Consiliului de numiri judiciare.
Procurorul General este numit şi poate fi eliberat din funcţie de către Ministerul Justiţiei. Anchetele se află sub autoritatea Ministrului Justiţiei, care supraveghează activitatea procurorilor. Ministerul Justiţiei este responsabil pentru întreg sistemul judiciar, pentru poliţie şi parchete, organizarea instanţelor, penitenciare şi serviciile de probaţiune. Tot ministerul este cel care supraveghează activitatea parchetelor, inclusiv pe cea a procurorului general şi poate dispune asupra retragerii unor sarcini ale procurorilor, potrivit Legii pentru administrarea justiţiei. Ministrul Justiţiei poate da instrucţiuni în legătură cu un anumit caz, inclusiv prin hotărârea de începere sau neîncepere a urmăririi penale. Deciziile procurorilor pot fi contestate la procurorul general sau, când acesta nu este imparţial, direct la Ministrul Justiţiei.
ESTONIA
Constituţia Estoniei prevede că justiţia este administrată exclusiv de către instanţe, care îşi desfăşoară activităţile în mod independent. Instanţele trebuie să administreze justiţia în conformitate cu dispoziţiile Constituţiei şi ale altor legi.

Conform Constituţiei, sistemul judiciar eston are competenţa exclusivă pentru înfăptuirea justiţiei. În îndeplinirea atribuţiilor lor, instanţele sunt independente faţă de puterea executivă şi de cea legislativă.

Totuşi, administrarea instanţelor nu este complet independentă şi separată de puterea executivă. Instanţele de prim şi al doilea grad de jurisdicţie sunt finanţate de la bugetul de stat, prin intermediul bugetului Ministerului Justiţiei. Ministerul Justiţiei şi Consiliul pentru Administrarea Instanţelor
 administrează în comun instanţele de prim grad de jurisdicţie şi instanţele de apel.

Consiliul pentru Administrarea Instanţelor este alcătuit din:
  
- Preşedintele Curţii Supreme (care este şi Preşedintele Consiliului);

 
 - cinci judecători numiţi pentru trei ani de toţi judecătorii în complet (en banc);

 
- doi membri ai Riigikogu (Parlamentul Estoniei); 

 
- un avocat numit de Consiliul Asociaţiei Baroului; 

 - Procurorul public şef sau un procuror public numit de acesta;

 - Cancelarul Justiţiei sau un reprezentant numit de acesta;

Ministrul Justiţiei sau un reprezentant numit de acesta participă la şedinţele Consiliului şi are dreptul de a lua cuvântul. Ministrul Justiţiei poate convoca şedinţele, însă nu are drept de vot.
Consiliul îşi dă aprobarea pentru:
- stabilirea competenţei teritoriale a instanţelor, a structurii instanţelor, a situării exacte a instanţelor şi a tribunalelor, a numărului de judecători care îşi desfăşoară activitatea în mod permanent în instanţe şi tribunale şi a numărului de magistraţi asistenţi;

 
- învestirea în funcţie şi eliberarea anticipată din funcţie a preşedinţilor de instanţe;

- stabilirea normelor interne ale instanţelor; 

- stabilirea numărului de candidaţi pentru magistratură; 

 -stabilirea remuneraţiei suplimentare pentru administratorii tribunalelor;

 -stabilirea procedurilor pentru redactarea şi înaintarea datelor înregistrate în sistemul de informaţii al instanţei;

 - convocarea judecătorilor pentru a-şi desfăşura activitatea în cadrul forţelor armate; 

 - stabilirea cuantumului şi a modalităţii de plată a retribuţiei magistraţilor asistenţi.
Consiliul trebuie:
- să emită un aviz preliminar privind principiile aplicate în elaborarea şi modificarea bugetelor anuale ale instanţelor;

- să emită un aviz privind candidaţii pentru un post vacant de judecător la Curtea Supremă; 

 - să emită un aviz privind eliberarea din funcţie a unui judecător
;

 - să discute în prealabil analiza care urmează să fie prezentată Riigikogu de către Preşedintele Curţii Supreme cu privire la administrarea instanţelor, administrarea justiţiei şi aplicarea uniformă a legii; 

 - să dezbată alte aspecte la iniţiativa Preşedintelui Curţii Supreme sau a Ministrului Justiţiei.
Guvernul numeşte în funcţie Procurorul General, la propunerea Ministrului Justiţiei, după consultarea Comisiei juridice din Parlament. Ministrul Justiţiei numeşte procurorii cu funcţii de conducere de la nivelul districtelor şi oraşelor, la propunerea Procurorului General. Ministrul Justiţiei numeşte ceilalţi procurori pentru o perioadă nedeterminată, la propunerea Comitetului procurorilor pentru concurenţă şi evaluare. Procurorul General şi procurorii cu funcţii de conducere sunt numiţi pentru o perioadă de cinci ani. Potrivit Legii privind parchetele, precum şi Codului de procedură penală, procurorii sunt independenţi în exercitarea atribuţiilor lor şi îşi desfăşoară activitatea în baza dispoziţiilor legale şi potrivit conştiinţei. Procurorul General desemnează procurorii care ocupă funcţii de conducere şi cei care îşi desfăşoară activitatea în cadrul departamentelor Parchetului General. 

Procurorul General înaintează de două ori pe an un raport de activitate consolidat Ministrului Justiţiei. Potrivit Legii privind parchetele, Parchetul este o instituţie guvernamentală aflată sub conducerea Ministrului Justiţiei. Ministerul Justiţiei exercită controlul asupra parchetelor, dar nu şi asupra deciziilor procurorilor în exercitarea atribuţiilor prevăzute de lege, fără a aduce astfel atingere independenţei procurorilor. Executivul nu poate da instrucţiuni specifice în cazurile penale.

FINLANDA

Multe din atribuţiile şi responsabilităţile administraţiei judiciare şi ale dezvoltării instanţelor judecătoreşti sunt, în principal, de competenţa Departamentului de Administraţie Judiciară din cadrul Ministerului Justiţiei. Principala atribuţie a departamentului este de a se asigura că există condiţiile prealabile pentru funcţionarea sistemului judiciar din Finlanda.
 În acest sens, departamentul caută să răspundă necesităţilor unui proces echitabil şi să asigure mijloacele efective pentru ca persoanele să îşi poată exercita drepturile. Pe de altă parte, activitatea procurorilor se desfăşoară în cadrul parchetelor teritoriale sub conducerea Parchetului general
.
Departamentul Administraţiei Judiciare
 are autoritatea de a lua iniţiativă în diverse domenii ale administraţiei judiciare – precum elaborarea de politici juridice, pregătirea bugetului pentru instanţe şi dezvoltarea calităţii în instanţele judecătoreşti. De asemenea, departamentul are un rol şi în numirea judecătorilor şi în alte chestiuni administrative. 

Personalul Departamentului Administraţiei Judiciare poate participa şi la elaborarea noii legislaţii, mai ales cea care priveşte organizarea instanţelor. Cu toate acestea, astfel de chestiuni trebuie discutate cu judecătorii şefi înainte de luarea unei decizii.

Ministerul Justiţiei
 are un rol esenţial în dezvoltarea sistemului judiciar. De exemplu, funcţionarii publici ai Departamentului Administraţiei Judiciare iau parte la elaborarea noii legislaţii şi la urmărirea ulterioară necesară odată ce a fost implementată reforma legislativă. 
Procurorul General şi adjunctul acestuia sunt numiţi de Preşedintele Republicii, la propunerea Guvernului. Procurorii statului sunt numiţi de Guvern, la propunerea Procurorului General. Procurorul General şi parchetele îşi desfăşoară activitatea independent de Guvern şi Ministerul Justiţiei. Acţiunea penală împotriva Procurorului General sau a adjunctului acestuia se exercită de către Ministrul Justiţiei sau de Avocatul Poporului. Procurorul general poate da instrucţiuni cu caracter general procurorilor, poate lua un caz de la un procuror subordonat, dar nu poate interveni direct în soluţionarea unui caz ce aparţine unui procuror ierarhic inferior.

FRANŢA
Consiliul Superior al Magistraturii
 este un organ constituţional a cărui misiune este relevată de art.64 din Constituţie şi Legea constituţională din 27 iulie 1993. Compunerea şi rolul acestuia sunt definite prin art.65 din Constituţie.
De asemenea, prin Legea nr 274 din 23 iulie 2008 de modernizare a instituţiilor celei de-a Cincea Republici, s-a modificat conţinutul art. 65 din Constituţie, iar prin Legea nr.830 din 22 iulie 2010 a fost reformată instituţia Consiliului Superior al Magistraturii
.
În Franţa, CSM a fost înfiinţat în anul 1946. Preşedintele Republicii prezidează acest Consiliu. În plus, Consiliul este format din ministrul de Justiţie (vice-preşedinte), 12 membri care sunt numiţi pentru un mandat de 4 ani din rândul instanţelor judiciare propriu-zise şi respectiv din partea Procuraturii. În plus, un membru al CSM este ales de către Consiliul de Stat, unul este numit de

Preşedintele Republicii şi unul este numit de Preşedintele Adunării Nationale.

CSM are competenţe: în domeniul numirii membrilor sistemului judiciar – aceştia sunt numiţi de către sau la recomandarea Consiliului de şeful statului - procedurilor judiciare şi disciplinare, promovării magistraţilor. 

CSM este format din două secţii: o secţie pentru judecători şi una pentru procurori. Secţia de judecători este competentă în chestiuni privind judecătorii, iar cea pentru procurori în privinţa activităţii parchetelor, iar împreună formează plenul CSM.

Rolul CSM în numirea şi promovarea magistraţilor

Sistemul elaborat şi foarte detaliat de numiri judiciare şi promovări este tipic sistemului constituţional francez. Pentru a fi numit în calitate de judecător sau procuror este necesar ca - printr-un concurs - o persoană să fie acceptată în Şcoala Naţională de Magistratură sau numită direct – în baza experienţei profesionale – în corpul judiciar.
În cadrul Şcolii Naţionale de Magistratură se organizează un curs de formare a candidaţilor admişi. Odată ce un viitor magistrat a urmat cursul de formare – la recomandarea CSM – acesta este ulterior numit la o anumită instanţă.
 CSM este competent să prezinte propuneri pentru numirea judecătorilor la Curtea de Casaţie, pentru Preşedinţii de judecătorii de la instanţele de recurs; CSM poate da avizul şi cu privire la o propunere pentru numirea altor magistraţi. După numirea la o instanţă, cursul de formare profesională continuă. Şcoala Naţională de Magistratură are un program de pregătire specială - "formarea permanentă". Judecătorii pot participa la aceste cursuri pe parcursul întregii lor cariere. 
CSM poate da doar un aviz cu privire la o propunere pentru 
numirea unui procuror. Începând cu anul 1997, CSM are putere de veto de facto pentru propunerile de numire a procurorilor deoarece Ministrul Justiţiei s-a angajat să respecte întotdeauna recomandările CSM. Procurorii sunt numiţi, după absolvirea Şcolii Naţionale de Magistratură de către Preşedintele Republicii. Ministerul Public este agent al puterii executive şi acţionează în numele societăţii. Ministerul Public se află sub autoritatea Ministrului Justiţiei. 
De asemenea, Ministrul Justiţiei exercită acţiunea disciplinară asupra magistraţilor de parchet care conform Consituţiei, se află sub conducerea şi controlul şefilor lor ierarhici şi sub autoritatea ministrului Justiţiei.
Principalele competenţe ale CSM privind cariera judiciară se referă la judecătorii de primă instanţă (decide numirea preşedinţilor instanţelor inferioare, preşedinţilor curţilor de apel şi judecătorilor Curţii de Casaţie( Cour de cassation); alege candidaţi din rândul solicitanţilor, în general, în urma unei audieri; acordă aviz conform  cu drept de veto pentru numirea celorlalţi judecători de prim nivel şi din cadrul curţilor de apel, propuşi de Ministerul Justiţiei; face recomandări, iar toate recomandările sunt obligatorii) şi procurori (îşi exprimă avizul dar fără caracter obligatoriu pentru numirile făcute de către Ministerul Justiţiei).


           Rolul CSM în materie disciplinară 
 Răspunderea disciplinară a magistraţilor este destul de strictă. Art. 43 din Statutul magistraţilor prevede că: "orice încălcare a atribuţiilor profesionale de către magistraţi constituie o abatere disciplinară." Aceasta este o definiţie oarecum largă acoperind numeroase deficienţe în domeniul încălcării regulilor profesionale. În orice caz, încălcarea normelor legale va conduce la sancţiuni disciplinare. 
Magistraţii sunt, de asemenea, responsabili pentru greşelile comise, iar pentru greşelile judiciare pentru care nu poate fi angajată răspunderea personală, instanţele sunt protejate prin existenţa răspunderii statului. În materie disciplinară se aplică o procedură judiciară specială. 

Ministerul Justiţiei realizează procedurile legale şi CSM acţionează ca instanţă disciplinară. Conform art.18 din Legea privind Consiliul Superior al Magistraturii, în procedurile disciplinare CSM este în sesiune, fără a fi condus de Preşedintele Republicii şi Ministrul justiţiei care participă la deliberări.
În cele mai multe cazuri, Ministerul Justiţiei nu se va institui proceduri disciplinare fără investigaţii efectuate de către Inspecţia judiciară. Înainte de a trece la sancţiuni disciplinare Inspecţia judiciară poate da un avertisment (art. 44 din Statutul Magistraţilor). Un astfel de avertisment este depus la dosarul profesional ala magistratului, dar după trei ani, acesta este şters automat dacă nu urmează un nou avertisment.
CSM impune sancţiunile disciplinare pentru secţia de judecători. Aceste sancţiuni variază de la mustrări la retragerea dreptului la pensie. Există o cale de atac împotriva unei sancţiuni disciplinare în faţa Consiliului de Stat.
           Funcţionarea Consiliului este asigurată de Secretariatul General condus de un secretar general şi unul sau mai mulţi secretari generali adjuncţi numiţi prin decretul semnat de Preşedintele Republicii la propunerea comună a Preşedintelui Curţii de Casaţie şi Procurorul General. Secretariatul general este compus din 5 Departamente ce contribuie la funcţionarea Consiliului:
  - Departamentul de Managementul bugetar, contabilitate şi logistică
 - Departamentul pentru Nominalizarea magistraţilor
- Depratamentul pentru reclamaţii ale justiţiabililor şi dosare disciplinare
- Departamentul pentru relaţii internaţionale 
- Departamentul pentru Studii, statistică, evaluări.
IRLANDA

Există un organism specific – Serviciul Instanţelor (Courts Service)
- care se ocupă cu managementul activităţii instanţelor, asigurarea suportului logistic pentru judecători, îmbunătăţirea relaţiilor instanţelor cu justiţiabilii.
În ce priveşte numirea judecătorilor, o persoană care doreşte  să ocupe o funcţie judiciară va transmite o cerere scrisă Colegiului consultativ pentru numiri, înfiinţat prin Legea privind instanţele şi personalul instanţelor din anul 1995. Deşi criteriile de eligibilitate  pentru numirea judecătorilor în funcţie diferă în funcţie de instanţa la care doreşte numirea, procedura de numire este uniformă, indiferent de gradul instanţei la care se doreşte numirea.

Astfel, Misiunea acestui Colegiu este de a identifica candidaţii pentru funcţii judiciare şi de a propune Guvernului numirea acestora.  Colegiul va anunţa vacantarea unor posturi în sistem, va solicita candidaţilor să îşi completeze cererile de candidatură, punând la dispoziţia candidaţilor formulare necesare (există formulare distincte pentru fiecare  nivel de instanţe), va invita nominal anumite persoane să candideze pentru aceste funcţii şi  va asigura intervievarea candidaţilor. 
Lista candidaţilor propuşi de către Colegiu este înaintată Ministrului Justiţiei, egalităţii şi reformei judiciare. Colegiu are comptenţa de a recomanda/propune o listă formată din 7 candidaţi spre analiză Ministrului. Judecătorii sunt apoi numiţi în funcţie de către Preşedintele Republicii, la propunerea Guvernului.

Atribuţiile principale cu privire la selectarea judecătorilor pentru Curtea Supremă aparţin Colegiului consultativ pentru numiri judiciare. Numirea în funcţie se realizează de către Preşedintele republicii, la propunerea Guvernului (în special a Ministrului Justiţiei).

Criteriile de eligibilitate pentru numirea în funcţie la Curtea Supremă sunt:
- vechime şi experienţă ca avocat pledant de cel puţin 12 ani;
- vechime în funcţia de judecător la instanţele de circuit de cel puţin  4 ani.

Nu există cerinţe minime de vârstă pentru numirea în funcţia de judecător la Curtea Supremă.

Colegiul consultativ pentru numiri judiciare va recomanda Ministrului Justiţiei numirea unei persoane în funcţia de judecător dacă:

- candidatul a demonstrat în activitatea sa de avocat pledant sau de avocat fără drept de a pleda un nivel de competenţă şi de probitate  adecvat şi suficient pentru numirea în funcţia respectivă;

- demonstrează cunoştinţe temeinice cu privire la deciziile instanţelor judecătoreşti, are cunoştinţe şi experienţă  cu privire la procedura şi practica instanţei supreme;

- candidatul este potrivit din punctul de vedere al caracterului şi al temperamentului;
- este potrivit din alte puncte de vedere.
Procurorul General, numit "Attorney General" este desemnat de Preşedintele ţării, la propunerea prim-ministrului, nu este membru al Guvernului, dar participă la şedinţele Guvernului. Irlanda are şi o instituţie similară Procurorului General, numită "Director of Public Prosecution", care desfăşoară activităţile de urmărire penală conform Legii care reglementează activitatea Parchetului, conducătorul acesteia fiind numit de Guvern, pe baza listei de candidaţi selecţionaţi de o Comisie statutară. 
Instituţia Procurorului General desfăşoară activitatea de urmărire penală. "Attorney General" nu se implică în decizile Procurorului General de a începe urmărirea penală. Procurorul General este independent în ceea ce priveşte opiniile şi avizele pe care le emite. Potrivit Constituţiei Irlandei, "Attorney General" este consilierul Guvernului în materie de drept.
ITALIA

    
Constituţia defineşte existenţa, componenţa şi atribuţiile Consiliului Superior al Magistraturii (Consiglio Superiore della Magistratura
), dar, de asemenea, prevede că normele care reglementează sistemul judiciar şi judecătorii sunt prevăzute printr-o lege ordinară. Acest CSM este un Înalt Consiliu de Stat, creat special pentru a garanta independenţa sistemului judiciar.
În temeiul art.104 din Constituţie, sistemul judiciar are o organizare autonomă şi independentă faţă de orice altă putere şi este condus de către CSM. Legea nr. 195 din 24 martie 1958, modificată prin Legea nr 44 din 28 martie 2002 stabileşte componenţa şi funcţionarea CSM. În conformitate cu art.105 din Constituţie, acest Consiliu este responsabil pentru formarea, numirea, transferul şi promovarea judecătorilor, precum şi luarea de măsuri disciplinare împotriva judecătorilor.
Art. 107 alin.1 din Constituţie, prevede că judecătorii nu pot fi mutaţi sau transferaţi printr-o decizie a CSM. Al doilea alineat al articolului 107 din Constituţie prevede că ministrul de Justiţie este împuternicit să ia iniţiativa de a pune în aplicare măsuri disciplinare. 
Constituţia italiană (art.101) acordă, de asemenea, o garanţie a independenţei funcţionale a membrilor sistemului judiciar în îndeplinirea îndatoririlor lor judiciare. Garanţiile de independenţă se aplică numai pentru membrii sistemului judiciar. 
Componenţa Consiliului a fost modificată în 2002. Numărul total de membri a fost redus la 24 de la 33. În plus faţă de cei16 judecători şi procurori aleşi de la diferite instanţe, există 8 membri - profesori şi avocaţi- cu un minim de 15 ani de experienţă - care sunt numiţi de către Parlamentul italian.
Rolul CSM în numirea, promovarea şi transferul magistraţilor
Una dintre cele mai importante atribuţii ale CSM se referă la numirea magistraţilor. Pentru a fi numit în funcţia de magistrat o persoană trebuie mai întâi să fie admisă la cursurile de formare pentru magistraţi. Această admitere se efectuează pe bază de concurs. Cei care trec examenul (Concorso), sunt numiţi ulterior ca uditore giudiziario (auditori de justţie). După doi ani şi o evaluare pozitivă, aceştia pot deveni magistraţi.

CSM adoptă decizii cu privire la performanţele profesionale ale magistraţilor cu ocazia evaluării periodice (la fiecare 4 ani) sau cu ocazia unei evaluări ocazionale în cazul în care magistraţii (judecători sau procurori) solicită funcţii de conducere sau funcţii de conducere la nivel mediu.
În Italia, procurorii sunt magistraţi de cariera. Judecătorii şi procurorii fac parte din acelaşi corp. Parchetele fac parte din sistemul judiciar. Procurorii îşi desfăşoară activitatea sub supravegherea Ministerului Justiţiei. Ministrul Justiţiei poate intenta o acţiune împotriva unui magistrat, dar instituţia care îl sancţionează este Consiliul Naţional al Magistraturii.
Transferul judiciar – altă atribuţie a CSM - are un caracter dual în Italia. Un transfer ordonat de către CSM poate fi aplicat ca sancţiune disciplinară pentru un judecător. Transferurile disciplinare sunt foarte rare şi pot fi decis doar de către plenul CSM.
 Pe de altă parte, transferurile pot fi comandate şi fără ca judecătorul în cauză să fi făcut nimic care ar merita o sancţiune. Acest lucru este posibil, de exemplu, în cazul în care există motive de fond pentru un astfel de transfer. Un exemplu este legat de fiul unui judecător care se confruntă cu un caz de urmărire penală într-un oraş de provincie. Există, de asemenea, cazuri limită: comportamentul judecătorilor care, în sine, constituie un motiv suficient pentru orice alte sancţiuni decât de transfer. De exemplu, în cazul unui judecător, care (după cum este indicat de înregistrarea convorbirilor telefonice) susţine în mod evident legături de prietenie cu inculpaţii. Astfel de transferuri se încadrează în afara măsurilor disciplinare şi sunt soluţionate de către Comisie specială din cadrul CSM. Cele mai multe dintre transferurile sunt efectuate la cererea judecătorilor.
Rolul CSM în jurisdicţia disciplinară
Impunerea unei sancţiuni disciplinare este o putere discreţionară a CSM (art. 107 din Constituţia italiană). Această putere de a impune sancţiuni există cu privire la diferite forme de abatere judiciară, deşi aceste forme de comportament nu sunt expres precizate. 
Ministrul Justiţiei poate lua iniţiativa de a pune în aplicare o astfel de măsură (în conformitate cu art.107 alin.2 din Constituţie), după care procurorul general continuă măsura. Inspecţia judiciară colectează informaţii în scopul luării unei astfel de măsuri de către ministrul justiţiei. Procurorul General poate începe, de asemenea, acţiunea disciplinară. CSM decide asupra măsurii în cadrul plenului. Un apel împotriva măsurii poate fi depus la Curtea de Casaţie.
 CSM are o Comisie specială care se ocupă de examinarea cazurilor privind sancţiunile disciplinare (Commissione per le inchieste riguardanti i magis). Decizia privind procedurile disciplinare împotriva judecătorilor intră în competenţa unei secţii specializate a CSM prezidată de către vicepreşedintele CSM şi compusă din opt membri aleşi din diferitele componente ale CSM. Sancţiunea disciplinară diferă de la Comitetul de CSM, care examinează cererile împotriva judecătorilor, în scopul de a propune, dacă este posibil, transferul acestora la un alt birou. 
Alte competenţe ale CSM
CSM oferă cursuri de formare profesională pentru magistraţi. Există un pachet de instruire obligatorie pentru viitorii magistraţi (uditore giudiziario). Avocaţii pot lua, de asemenea, parte la unele dintre cursuri. Cele mai multe cursuri sunt de trei zile, unele sunt de cinci zile. Sistemul de promovări funcţionează automat în funcţie de vechime, cu excepţia cazurilor de promovare în virtutea meritelor (demerito) deosebite.
De asemenea, CSM are un rol important, care nu rezultă din legi sau reglementări, de a interveni în cazurile în care magistraţii sunt atacaţi în mod public, de exemplu, prin intermediul mass-media. Aceste rezoluţii adoptate de plenul CSM apără dreptul la imagine al magistraţilor împotriva  unor denigrări  şi alte aspecte care nu privesc numai persoana judecătorului, dar, de asemenea credibilitatea întregului sistem judiciar. S-a întâmplat ca, printr-o rezoluţie, CSM să demonstreze că acuzaţiile exprimate împotriva magistraţilor au fost nefondate.

Cu astfel de rezoluţii făcute publice, încrederea în magistratură, dacă este necesar, poate fi îmbunătăţită sau consolidată.
LITUANIA
Consiliul Judiciar (Teisėjų taryba)
 este un organism executiv cu autonomie judiciară, alcătuit din 15 membri.
 De asemenea, există Curtea Judiciară de Onoare (Teisėjų garbės teismas) care este o instituţie cu autonomie judiciară care audiază cauzele disciplinare împotriva judecătorilor şi plângerile judecătorilor pentru defăimare.

Statut Judecători
În Lituania nu există decât judecători de profesie (profesionalūs teisėjai).

Principiile generale ale corpului judecătoresc sunt stabilite în Constituţie şi în Legea parlamentară privind instanţele. Instanţele sunt independente, dispunând de următoarele organisme autonome:

Adunarea Generală a Judecătorilor (Visuotinis teisėjų susirinkimas)

Consiliul Judiciar (Teisėjų taryba)

Curtea Judiciară de Onoare (Teisėjų garbės teismas)

Instanţele sunt asistate în activităţile lor de către Administraţia Naţională a Instanţelor
 (Nacionalinė teismų administracija).

Statut Procurori
Parchetul General (Generalinė prokuratūra)
 este responsabil de coordonarea birourilor parchetelor teritoriale (teritorinės prokuratūros). Procurorul General este numit pe o perioadă de 7 ani de către Preşedintele Republicii Lituania (Lietuvos Respublikos Prezidentas), cu acordul Parlamentului (Seimas).

În Lituania există 56 de parchete teritoriale:

- 51 parchete regionale 

 - 5 parchete districtuale

Procurorul General se supune Parlamentului şi Preşedintelui. În Lituania există următoarele tipuri de procurori:

Procurorul General (generalinis prokuroras)

- procuror-şef teritorial (districtual sau regional) (vyriausieji (apylinkių arba apygardų) prokurorai)

 - alţi procurori.

Între Ministerul Justiţiei şi parchete nu există nicio legătură – nici de subordonare, nici de jurisdicţie comună şi niciun alt fel de raport specific.

Rol şi atribuţii

Funcţiile birourilor procurorilor sunt următoarele:

 - organizarea şi coordonarea investigaţiilor premergătoare procesului

 - formularea de acuzaţii în numele statului în cauze penale

 - protejarea interesului public

 - asigurarea dreptăţii

 - asistarea corpului judecătoresc în administrarea justiţiei.
Procurorii participă în toate cauzele penale şi în cauzele civile sau administrative, în ordinea indicată de plângere. De asemenea, procurorii sunt numiţi în funcţie şi destituiti de către Procurorul General. Procurorul General este numit de Parlament pentru un mandat de 7 ani şi este eliberat din funcţie de către Preşedintele Republicii. Situatiile în care Procurorul General poate fi îndepărtat din funcţie sunt enumerate în Legea privind Parchetele. Legislatia Lituaniei nu prevede posibilitatea schimbului între profesia de procuror şi cea de judecător. Numai Procurorul General poate să introducă o acţiune administrativă împotriva oricărui alt procuror, având chiar posibilitatea eliberării acestuia din funcţie.

Parchetul General nu are drept de iniţiativă legislativă. Legea privind parchetele prevede dreptul Procurorului General de a participa, atât la sesiunile Parlamentului, cât şi la şedinţele de Guvern. Procurorul General răspunde în faţa Parlamentului. Comisia Juridică parlamentară este cea care supraveghează activitatea Procurorului General, având posibilitatea de a face recomandări obligatorii şi de a lua decizii.
În ce priveşte numirea judecătorilor, Administraţia Naţională a Instanţelor
 procesează candidaturile persoanelor în vederea numirii la instanţa supremă şi transmite datele privind dosarele profesionale ale acestora Preşedintelui Republicii.

Preşedintele Republicii va solicita punctul de vedere al Consiliului Judiciar cu privire la candidaţi, Consiliul putând să recomande/propună anumiţi candidaţi pentru această numire şi  să îşi manifeste dezacordul cu privire la anumiţi candidaţi, în mod individual.

Preşedintele Republicii va prezenta propunerile de numire în Parlament, acesta din urmă luând decizia privind numirea unei anumite persoane ca judecător la Curtea Supremă.

Instituţiile responsabile pentru numirea judecătorilor la instanţa supremă sunt: Preşedintele Republicii, Consiliul Judiciar, Administraţia Naţională a Instanţelor şi Parlamentul.

Criteriile de eligibilitate a candidaţilor, în vederea numirii la Curtea Supremă sunt: - calitatea de judecător la o instanţă administrativă regională, sau un judecător la o instanţă regională  cu cel puţin 8 ani ca vechime în funcţia de judecător;
        - judecător la Curtea Supremă Administrativă sau judecător la Curtea de apel cu cel puţin 5 ani ca vechime în funcţia de judecător la aceste instanţe;
        - titlu de doctor în drept – ştiinţe sociale cu o vechime de cel puţin 15 ani ca profesor universitar şi deţinător al unui certificat medical prin care este declarat apt.

Selecţia judecătorilor presupune analizarea/evaluarea următoarelor aspecte: calitatea activităţii ca judecător, vechime în profesie, caracteristici obiective şi personale, aptitudini organizaţionale, avantaje preferenţiale, intensitatea activităţilor de formare profesională, cunoştinţe de limbă străină, etc.

În cazul candidaţilor ce au titlul de doctor în drept, următoarele aspecte sunt analizate: caracteristicile personale, vechime în funcţie pedagogică, direcţiile urmate în munca academică, specializarea candidatului, cunoaşterea unor limbi străine, participări la stagii de pregătire, forme de pregătire internaţionale sau la grupuri de lucru internaţionale, etc.
MALTA 
Există Comisia pentru administrarea justiţiei 
- instituţie similară unui Consiliu Judiciar. Acesta are drept competenţe: supravegherea bunei desfăsurări a activităţii instanţelor, elaborarea de reguli de conduită şi etică privind magistraţii, recomandări pentru ministrul justiţiei în cazul numirilor, promovărilor magistraţilor, soluţionarea aspectelor disciplinare.

În procedura de recrutare şi numire a judecătorilor la instanţa supremă sunt implicaţi numai primul ministru şi ministrul justiţiei. Aceştia pot consulta, la nivel informal, Cabinetul de Miniştri (Guvernul) sau Comisia pentru administrarea justiţiei. Judecătorii sunt recrutaţi din rândul avocaţilor cu vechime în profesie de cel puţin 12 ani.

Judecătorii şi magistraţii instanţei supreme sunt numiţi în funcţie de către Preşedintele Republicii la recomandarea primului ministru şi a ministrului justiţiei. Numirea acestora are la bază dosarul profesional al candidaţilor, recrutaţi din rândul avocaţilor.

În ceea ce priveşte existenţa unor criterii de evaluare, nu există o serie de criterii predefinite, dar vor fi agreaţi acei avocaţi care prin dosarul profesional demonstrează experienţa profesională, buna reputaţie, cunoştinţe juridice temeinice şi eficienţa în activitatea desfăşurată: de asemenea vor fi avute în vedre aspecte precum: reputaţia candidatului, situaţia familială, stilul de viaţă, onestitatea profesională.
OLANDA
Consiliul pentru justiţie
 face parte din sistemul judiciar, dar nu administrează justiţia în sine. Această instituţie a preluat responsabilitatea pentru un anumit număr de sarcini de la Ministerul Justiţiei. Aceste sarcini sunt operaţionale prin natura lor şi includ alocarea de bugete, supravegherea gestionării financiare, politica de personal, TIC (tehnologiile informaţiei şi comunicaţiilor). 
Consiliul asistă instanţele în ceea ce priveşte îndeplinirea sarcinilor ce le revin în aceste domenii. De asemenea, a fost atribuită şi sarcina de promovare a calităţii sistemului judiciar şi de consiliere privind noua legislaţie, care are implicaţii pentru modul în care justiţia este administrată. De asemenea, Consiliul acţionează în calitate de purtător de cuvânt al sistemului judiciar în dezbateri politice şi publice.

Sarcinile Consiliului se referă la chestiunile operaţionale (în cel mai larg sens al termenului), la chestiunile bugetare şi la aspectele calitative ale administrării justiţiei.

Consiliul joacă un rol esenţial în sensul pregătirii, implementării şi responsabilităţii legate de bugetul sistemului judiciar. Sistemul bugetar se bazează pe un sistem de măsurare a volumului de muncă menţinut de Consiliu. Consiliul încurajează şi supraveghează dezvoltarea procedurilor operaţionale în activitatea cotidiană a instanţelor.
 
Sarcinile specifice în cauză sunt politica de personal, domeniul imobiliar, IT şi afacerile externe. Consiliul deţine o serie de puteri legale oficiale, care îi permit să îndeplinească aceste sarcini. De exemplu, acesta este autorizat să emită instrucţiuni generale obligatorii în privinţa politicii operaţionale, chiar dacă preferă să exercite această putere cât mai puţin posibil.

Consiliul este responsabil cu recrutarea, selectarea şi formarea funcţionarilor judiciari şi ai instanţelor. Acesta îşi îndeplineşte sarcinile în aceste domenii în cooperare strânsă cu consiliile instanţelor. Consiliul are un rol decizional semnificativ în numirea membrilor consiliilor instanţelor. Consiliului îi revine şi responsabilitatea pentru activităţile la nivel naţional cu privire la recrutarea, selectarea, numirea şi formarea personalului instanţelor. Cariera judecătorilor este considerată a fi o responsabilitate comună a consiliului, instanţelor şi ministrului justiţiei.
Sarcina Consiliului în privinţa calităţii sistemului judiciar implică promovarea aplicării uniforme a legii şi îmbunătăţirea calităţii sistemului judiciar. În ceea ce priveşte suprapunerea conţinutului hotărârilor judecătoreşti, Consiliul nu are puteri obligatorii în acest domeniu.

De asemenea, Consiliul are o sarcină consultativă generală. Acesta consiliază guvernul privind legile noi care au implicaţii pentru sistemul judiciar. Acest proces se derulează prin consultarea constantă a membrilor consiliilor instanţelor. 

Chiar şi în cazul în care Consiliul dispune de puteri oficiale, relaţia dintre Consiliu şi instanţe nu trebuie să fie considerată ca fiind ierarhică. Consiliul are drept scop principal sprijinirea instanţelor în îndeplinirea sarcinilor ce le revin. Pentru a se asigura că diferitele sarcini sunt îndeplinite corespunzător, Consiliul se consultă în mod regulat cu preşedinţii instanţelor, cu directorii de operaţiuni, cu directorii secţiilor şi cu Consiliul Reprezentanţilor (un organ consultativ alcătuit din reprezentanţii instanţelor). 
Judecătorii Curţii Supreme sunt numiţi prin decret regal la propunerea  Camerei Reprezentanţilor (a doua cameră a Parlamentului), iar candidatul va fi ales  dintr-o listă de 6 propuneri, înaintate de către Curtea Supremă. În caz de vacantare a unui post la Curtea Supremă, aceasta va notifica Camera Reprezentanţilor, propunând o listă de 6 candidaţi. 
  Candidatul având numărul 1 în listă reprezintă propunerea fermă a Curţii Supreme cu privire la numirea acestuia conform  nevoilor şi dorinţelor sale.  Curtea Supremă va justifica alegerea sa,  fiind comunicate şi CV-urile tuturor candidaţilor, în extenso. Această notificare şi documente sunt înaintate  Comisiei Juridice din Camera Reprezentanţilor, din acest moment, aceste documente devenind publice.

Preşedintele Curţii Supreme şi Procurorul General sunt invitaţi la Comisia Juridică pentru a da explicaţii pentru propunerile făcute. 
De regulă, Comisia Juridică va intervieva toţi candidaţii, cu precădere pe aceia care sunt nou intraţi pe listă (este posibil ca un judecător să fie nominalizat de mai multe ori). Comisia Juridică va propune o listă cu 3 candidaţi, ce va fi transmisă Camerei Reprezentanţilor şi care este obligatorie. Lista este transmisă de Camera Reprezentanţilor la Ministrul Justiţiei şi, după consultarea Guvernului, este numit un candidat de pe listă (de regulă acela care apare la poziţia nr. 1), iar numirea formală se realizează prin decret regal. Ceilalţi 5 candidaţi vor face parte din lista pentru următorul post vacant la Curtea Supremă.

Astfel, în procedura de numire a judecătorilor la Curtea Supremă sunt implicate toate cele 3 puteri în stat: Curtea Supremă – rolul principal, Parlamentul şi Guvernul.

Pentru a fi numiţi în această funcţie, candidaţii trebuie să aibă cetăţenie olandeză şi diplomă universitară în drept. În urma numirii, judecătorul nu mai poate practica în calitate de avocat, notar sau membru al Parlamentului. În plus, selecţia presupune evaluarea abilităţilor juridice şi a experienţei profesionale: este nevoie de o minte creativă şi dezvoltată din punct de vedere juridic. 
Candidaţii trebuie să dovedească o implicare activă în sânul societăţii. Integritatea este un aspect important. Curtea Supremă încearcă să acorde egalitate de şanse, atât acelor practicieni specializaţi în anumite domenii, cât şi avocaţilor cu o orientare mai generală. În plus, candidatul trebuie să aibă experienţă în domeniul de specializare al  secţiei, la care se află postul vacant.
Procurorul General de pe lângă Curtea Suprema e numit pe viaţă. Membrii Comitetului Procurorilor Generali, procurorii de pe lângă curţile de apel şi cei districtuali cât şi procurorii Parchetului naţional sunt numiti prin Decret Regal. Parchetul este subordonat Ministerului Justiţiei. Ministrul Justiţiei poate da instrucţiuni procurorilor în exercitarea atribuţiilor lor şi poate cere Parlamentului oprirea investigaţiilor, după consultarea Comitetului Procurorilor Generali.
PORTUGALIA

În Portugalia, există Conselho Superior da Magistratura
 condus de Preşedintele Curţii Supreme de Justiţie. Acesta este format din 16 membri, dintre care 2 sunt numiţi de către şeful statului, 7 de Parlament şi alţi 7 din rândul altor profesii juridice. Ca şi în Spania, procurorii nu fac parte din Consiliul Magistraturii. În plus, competenţele Consiliului includ numirile, transferul şi promovarea judecătorilor.
Procurorul General al Republicii este numit pe un mandat de 6 ani de către Preşedintele Republici, la propunerea Guvernului. Pate fi revocat la iniţiativa comună a Guvernului şi Preşedintelui. Constituţia prevede că parchetele sunt autonome, iar Procurorul General nu poate primi instrucţiuni de la o autoritate publică. De cariera lor se ocupă Înaltul Consiliu al Ministerului Public, alcătuit din 7 judecatori şi procurori aleşi de magistraţi, 5 membri aleşi de Parlament, doi membri alesi de Guvern şi 4 prim-procurori asistenţi care reprezintă parchetele de pe lângă curţile de apel. 
POLONIA
Consiliul Naţional Judiciar 
 este alcătuit din 25 de membri respectiv: Preşedintele Curţii Supreme de Justiţie, Preşedintele Curţii Administrative, o persoană desemnată de către Preşedintele Republicii, Ministrul Justiţiei, 4 deputaţi desemnaţi de Sejm, 2 senatori, 10 judecători reprezentanţi ai instanţelor de drept comun, 2 judecători ai Curţii Supreme de Justiţie, 2 judecători de instanţe administrative şi un judecător de tribunal militar. Componenţa Consiliului Naţional al Magistraturii este mixtă, dar judecătorii constituie majoritatea. Procurori nu fac parte din acest Consiliu având organizare proprie
. O astfel de compoziţie a Consiliului implică responsabilitatea directă a structurilor politice ale ţării pentru funcţionarea sistemului judiciar şi, în acelaşi timp garantează independenţa justiţiei faţă de factorul politic.
Actuala structură organizaţională şi procedura de lucru a Consiliului sunt stipulate în Legea din 12 mai 2011 privind Consiliul Naţional al Magistraturii şi Rezoluţia Consiliului Naţional Judiciar din 22 iulie 2011. Cele mai importante atribuţii ale Consiliului sunt:

 - adoptarea de rezoluţii cu privire la cererile către Tribunalul Constituţional privind examineze conformităţii cu Constituţia Republicii Polone a unor acte normative în domeniul de aplicare ce priveşte independenţa instanţelor şi judecătorilor;

 - luarea în considerare şi evaluarea candidaturilor pentru posturile din sistemul judiciar şi prezentarea către Preşedintele Republicii a cererilor de numire a judecătorilor de la Curtea Supremă, Curtea Administrativă , tribunale, tribunale administrative şi instanţele militare;

 - rezolvarea aspectelor disciplinare prin iniţierea procedurii disciplinare cu privire la judecători şi recursurile împotriva hotărârilor instanţelor disciplinare;
- soluţionarea cererilor de pensionare a judecătorilor, exprimându-şi acordul pentru continuarea activităţii pentru judecătorii care au împlinit vârsta de 65 ani;

 
 - luarea în considerare a cererilor judecătorilor de reîntoarcere în sistemul judiciar;

 - numirea comisarului disciplinar pentru instanţele de drept comun,
  şi opinia cu privire la numirea şi eliberarea din funcţie a preşedinţilor şi vicepreşedinţilor instanţelor comune şi tribunalelor militare;

 - efectuarea de inspecţii de verificare a activităţii instanţelor /judecătorilor, iar rezultatele sunt supuse examinării plenului Consiliului.

Pentru numirea în funcţie de judecător la Curtea Supremă trebuie îndeplinite următoarele criterii de eligibilitate:

- candidatul trebuie să aibă cetăţenie poloneză şi să aibă exerciţiul drepturilor civile;

- candidatul trebuie să aibă integritate;

- candidatul să fie absolvent al unei facultăţi de drept;

- candidatul să se fi distins prin cunoştinţe juridice temeinice;

- candidatul să fie apt din punct de vedere medical;

- timp de cel puţin 10 ani candidatul să fi exercitat funcţia/profesia de judecător, procuror, avocat, consilier juridic sau notar.

În ceea ce priveşte procedura de selecţie, preşedintele Curţii Supreme va anunţa în Monitorul Oficial numărul posturilor vacante, care sunt stabilite în prealabil de către Colegiul Curţii Supreme.
 Candidaturile sunt prezentate preşedintelui Curţii Supreme. După ce se verifică dacă candidaţii întrunesc condiţiile necesare, preşedintele va prezenta candidaturile secţiei competente a Curţii. După aceea, va fi convocată Adunarea Generală a Curţii Supreme care va analiza candidaturile depuse, urmând ca decizia sa fie luată prin vot. Curtea Supremă va transmite apoi propunerea de numire către Consiliul Judiciar. La numire, judecătorul va depune un jurământ în faţa Preşedintelui Republicii, acesta fiind momentul numirii formale a judecătorului în funcţie.
După verificarea îndeplinirii condiţiilor formale de eligibilitate, preşedintele Curţii Supreme  va solicita preşedintelui secţiei unde va fi ocupat postul vacant să desemneze un judecător care va efectua evaluarea candidatului.
 Preşedintele Curţii Supreme, poate solicita, în vederea efectuării evaluării, documente şi referinţe de la alte instituţii competente. În vederea efectuării evaluării, judecătorul desemnat va lua în considerare o serie de instrucţiuni emise de către Consiliul Judiciar din Polonia. Candidaţii vor fi invitaţi la un interviu în faţa membrilor secţiei Curţii Supreme pentru care candidează, iar Adunarea Generală a judecătorilor Curţii îşi va exprima opinia prin vot secret. Rezultatele votului vor fi comunicate Preşedintelui Curţii Supreme.

Rezultă că instituţiile implicate în numirea judecătorilor Curţii Supreme  sunt: Curtea Supremă – preşedintele şi Adunarea generală a judecătorilor Curţii Supreme, Consiliul Judiciar din Polonia şi Preşedintele statului.
SPANIA

În Spania există Consiliul General al Puterii Judecătoreşti (El Consejo
General del Poder judicial), care este prezidat de Preşedintele Tribunalului Suprem şi alţi 20 de membri numiţi, la recomandarea Parlamentului, pentru o perioadă de cinci ani de către şeful statului. Doisprezece dintre ei provin din rândurile judecătorilor şi opt din rândul avocaţilor pledanţi, consilieri juridici sau alte profesii juridice.

Competenţele Consiliului vizează numirile, promovarea judecătorilor, 
activitatea de inspecţie judiciară şi procedurile disciplinare. Consiliul
 are responsabilitatea exclusivă de a realiza evaluarea profesională, în toate aspectele sale, iar procurorii nu fac parte din sistemul judiciar, şi spre deosebire de judecători, nu se supun Consiliului
.
Numirea judecătorilor la instanţa supremă din Spania se realizează de către Consiliul General al Puterii Judiciare, decizia fiind luată de către Plenul Consiliului, o majoritate de 3/5 fiind necesară pentru luarea acestei decizii.

Instanţa supremă este compusă din 5 secţii, iar preşedintele fiecărei secţii este numit pe o perioadă de 5 ani, fiind recrutat din rândul judecătorilor instanţei supreme  cu activitate la acea instanţă de cel puţin 3 ani.

Ceilalţi judecători ai instanţei supreme sunt numiţi pe o perioadă neterminată, astfel: în cadrul secţiilor instanţei supreme, din cinci posturi vacante de judecător, patru vor fi ocupate de către judecători seniori cu vechime în funcţia de judecător de cel puţin 10 ani si cu o vechime în profesia juridică de cel puţin 15 ani, iar un post va fi ocupat de către candidaţi recrutaţi din rândul avocaţilor sau alţi practicieni cu reputaţie şi activitate bine cunoscute şi cu experienţă în profesia juridică de cel puţin 15 ani.
Procurorul General este numit de Rege, la propunerea Guvernului şi după consultarea Consiliului General al Puterii Judiciare. De asemenea, există un Consiliu al Parchetului Naţional care îşi poate exprima opinia în privinţa numirii procurorilor. Potrivit Legii statutului procurorilor, Procurorul General trebuie să prezinte Parlamentului un raport anual de activitate, care se publică în Jurnalul Oficial. Guvernul, prin intermediul Ministerului Justiţiei, poate solicita procurorului general al statului să formuleze cereri în faţa instanţelor pentru apărarea interesului public. Procurorul General răspunde în faţa Guvernului pentru modalitatea în care a rezolvat aceste solicitări, după consultarea Consiliului Parchetului Naţional.
SUEDIA
Consiliul suedez pentru sistemul judiciar (Domstolsverket)
: compunere şi competenţe
Pentru administrarea instanţelor şi elaborarea de politicilor în domeniul judiciar, a fost creat un organism special şi independent (Domstolsverket) începând cu anul 1975. Acesta este responsabil, printre altele, de repartizarea bugetului pentru sistemul judiciar între instanţe, şi are competenţe în domeniul managementului judiciar.

Acest  Consiliu judiciar (Domstolsverket) este format din judecători (6), membri ai Parlamentului (2), reprezentanţi ai avocaţilor (2) şi un director general.
În fiecare an, administraţia Domstolsverket decide cu privire la alocarea fondurilor din bugetul aprobat de legislativ. În plus, administraţia este în principal responsabilă de aprobarea bilanţului anual de conturi.
Directorul general este responsabil pentru luarea deciziilor în toate celelalte sarcini atribuite Consiliului. Astfel, directorul general, susţinut de către directorii săi de departamente, este responsabil cu luarea deciziilor bugetare în cazuri concrete şi punerea în aplicare a politicii de formare profesională şi suport pentru instanţe.
Sprijinul pe care Consiliul (Domstolsverket) îl oferă instanţelor este extrem de variat. De exemplu, Domstolsverket oferă diverse servicii financiare pentru instanţe, cum ar fi suportul de audit pentru conturile financiare pe care instanţele trebuie să întocmească periodic, dar, de asemenea, suport pentru inregistrarea cheltuiellilor salariale ale instanţelor, sisteme pentru optimizarea conturilor de cheltuieli, automatizare şi furnizarea de date (de asemenea, bazele de date juridice) şi sisteme de administrare a afacerii. Domstolsverket, de asemenea, ajută în recrutarea de personal, evidenţa personalului şi de gestionarea  politicii de personal. Pe parcursul ultimilor ani, Domstolsverket a devenit, de asemenea mai activ în domeniul formării profesionale. 
În plus, Consiliul are atribuţii administrative legate de sedii, birouri şi mobilarea instanţelor şi obţinerea de împrumuturi pentru instanţele judecătoreşti pentru acoperirea deficitelor bugetare.
Putem afirma că, Domstolsverket joacă în principal un rol general şi tehnic cu privire la instanţele de judecată. Consiliul şi-a limitat competenţele, faţă de instanţele judecătoreşti. Instanţele, prin sistemul de management integrat, sunt în mare măsură autonome şi îşi gestionează în mod propriu aspectele bugetare.
Procurorul General este numit de Guvern şi este inamovibil. Numirea procurorilor este de competenţa Procurorului General. Conducătorii parchetelor regionale sunt numiţi de Guvern la propunerea Procurorului General. Fiecare procuror este independent în activitatea sa, iar procurorul general şi parchetele regionale au dreptul de a revizui decizia unui procuror privitoare la oportunitatea începerii urmăririi penale. Parchetele se află sub autoritatea Ministerului Justiţiei, dar acesta nu poate interveni în decizile luate de procurori.
UNGARIA
Consiliul Judiciar Naţional (CJN) este organismul care supervizează administrarea centrală a instanţelor judecătoreşti. Acesta are sediul la Budapesta şi este alcătuit din 15 membri. Preşedintele Curţii Supreme (Kúria) este membru al Consiliului Judiciar Naţional, iar ceilalţi 14 membri sunt aleşi în cadrul unei reuniuni a judecătorilor delegaţi, din rândul delegaţilor, cu majoritate simplă, prin vot secret. În cadrul primei reuniuni, judecătorii delegaţi aleg un judecător de la o curte de apel, cinci judecători de la instanţele regionale, şapte judecători de la instanţe locale şi un judecător de la un tribunal al muncii. (Instanţele districtuale, instanţele administrative şi instanţele de dreptul muncii funcţionează de la 1 ianuarie 2013.)
    
 Misiune
    
 În conformitate cu art. 34 din Legea 66 din 1997 "Consiliul Judiciar Naţional trebuie să îndeplinească atribuţiile de administrare a instanţelor cu respectarea principiului constituţional al independenţei sistemului judiciar şi supraveghează exercitarea activităţilor administrative ale preşedinţilor curţilor de apel şi ai tribunalelor judeţene ". 

       
Orice judecător cu cel puţin 5 ani de practică judiciară este eligibil pentru a fi  membru al Consiliul Judiciar Naţional. Delegaţii sunt aleşi în cadrul reuniunii Curţii Supreme de Justiţie, sesiunii plenare a judecătorilor curţilor de apel şi tribunalelor judeţene, cu majoritate de voturi ale judecători participanţi.
 Cei 15 membri judecători ai Consiliul Judiciar Naţional sunt aleşi în secret din rândul delegaţilor, cu o majoritate de voturi. Concomitent cu alegerea membrilor Consiliul Judiciar Naţional la adunarea delegaţilor se aleg, de asemenea, şi membrii supleanţi. Primii membri (judecători) ai Consiliul Judiciar Naţional au fost aleşi prin vot secret în cadrul Adunării Generale care avut loc la 30 octombrie 1997, la Budapesta. Consiliul Judiciar Naţional a început să funcţioneze la 1 decembrie 1997.

Cele mai importante atribuţii ale Consiliului sunt:

 • să numească preşedinţii şi vice-preşedinţii curţilor de apel,
tribunalelor judeţene, precum şi şefii de colegii judiciare şi conducătorul şi adjunctul-şef al Secretariatului său;

• să facă recomandări Preşedintelui Republicii privind propunerea de numire pentru judecători;
• să pregătească şi să prezinte Parlamentului propunerea sa pentru bugetul anual următor;
• punerea în aplicare a prevederilor din bugetul de stat la capitolul Justiţie aşa cum a fost adoptat de Parlament (include salarii, costuri de funcţionare şi menţinerea instanţelor şi administrarea acestora, precum şi investiţiile în clădiri şi tehnologie);

• supraveghează activităţile administrative ale preşedinţilor instanţelor;
• elaborarea principiilor de bază care stau la baza normelor de organizare şi de funcţionare, precum şi regulamente instanţelor;

• de a organiza colectarea şi prelucrarea datelor statistice judiciare; 

• de a asigura reprezentarea juridică a instanţelor;

• de a gestiona activităţile Consiliului Naţional al Justiţiei.

Consiliul Judiciar Naţional îşi exercită activităţile sale şi adoptă rezoluţiile sale la şedinţele convocate cel puţin o dată pe lună. Şedinţele sunt convocate şi prezidate de către Preşedinte, care semnează acte, precum şi rezoluţiile adoptate de Consiliu. O şedinţă a Consiliului va fi convocată iar temele propuse vor fi puse pe ordinea de zi, în cazul în care este solicitată de către cel puţin o treime din membrii Consiliului. Preşedintele Consiliului Judiciar Naţional va prezenta un raport anual Parlamentului privind situaţia generală a sistemului judiciar, precum şi asupra activităţii Consiliului.
Secretariatul Consiliului Judiciar Naţional

Pentru realizarea sarcinilor sale şi pentru a sprijini Consiliul în activitatea sa a fost creat un Secretariat General. Atribuţiile acestuia vizează este pregătirea reuniunilor Consiliului, punerea în aplicare a hotărârilor, precum şi controlul executării măsurilor decise de Consiliu.
 Secretariatul este, practic, organul executiv al Consiliului, fiind din punct de vedere economic o unitate bugetară independentă, care intră sub controlul Trezoreriei. Secretariatul  Consiliului a început să funcţioneze pe 1 februarie 1998. Secretarul General este un judecător de carieră. Organizarea 
Secretariatului Consiliului se bazează pe o structură administrativă, respectiv departamente sau secţii în cadrul acestuia. De fapt, aproximativ un sfert din personal este format din judecători detaşaţi.

Secretariatul este format din următoarele unităţi, supravegheate de Secretatul General:
 - Departamentul de Administraţie Generală
- Departamentul de Administrare a instanţelor
- Departamentul de Resurse Umane
- Departamentul de Educaţie şi formare profesională
- Departamentul de reprezentare juridică şi metodologii
- Departamentul de Tehnologia Informaţiei
- Departamentul de Chestiuni bugetare
- Departamentul de Finanţe
- Departamentul de Control Intern
- Departamentul de presă şi relaţii publice
- Departamentul de Relaţii Internaţionale

Procurorul general este ales de către Parlament pentru o perioadă de 6 ani la propunerea Preşedintelui Republicii. Ceilalţi procurori sunt numiţi de Procurorul general pe o perioadă nedeterminată. Funcţiile de conducere din parchete sunt ocupate prin concurs. Procurorul general este responsabil în faţa Parlamentului pentru activitatea desfăşurată. Parchetele nu fac parte din puterea executivă şi nu se supun acesteia.
CONCLUZII
Din analiza succintă asupra modelelor de administrare a instanţelor în Europa reiese că cele mai multe dintre statele membre UE au optat pentru Consiliile Judiciare. Componenţa, competenţele precum şi atribuţiile consiliilor judiciare variază foarte mult între statele europene care au adoptat modelul consiliului judiciar şi multe dintre aceste Consilii judiciare nu îndeplinesc criteriile modelului pan-european prezentat mai sus.
 De exemplu, judecătorii francezi, olandezi şi portughezi sunt în minoritate în consiliile judiciare din ţările lor. În Spania, membrii consiliului judiciar nu sunt aleşi de colegii lor din instanţele teritoriale. În Belgia, Polonia, şi Slovenia consiliile judiciare nu joacă nici un rol în adoptarea măsurilor disciplinare asupra judecătorilor. 


Prin urmare, modelul Pan-European de Consiliu Judiciar este doar o chintesenţă a consiliilor judiciare existente în Europa. Caracteristica cheie care distinge Consiliul Pan-European Judiciar de alternative concurente, inclusiv de alte tipuri de consilii judiciare, este faptul că centralizează, într-un singur loc, competenţele care afectează practic toate aspectele legate de cariera judecătorilor, respectiv, sub controlul unui organism al judecătorilor. Am putea afirma că modelul Pan-european de Consiliul Judiciar seamănă mai mult cu modelul Consiliului Judiciar din Italia, decât cu cel din Franţa, din Spania sau din Portugalia, state în care Ministerele de Justiţie au păstrat unele
influenţe asupra proceselor de recrutare a judecătorilor. 


Care sunt valorile sau caracteristicile pe care introducerea modelului Pan-European le aduce sistemului judiciar? O primă valoare este pusă în evidenţă în documentele de politici elaborate sub auspiciile Consiliului Europei şi al Uniunii Europene - independenţa justiţiei. De fapt, aproape toate documentele elaborate de cele două organisme susţin că modelul Consiliul Judiciar
îmbunătăţeşte independenţa justiţiei
. 
Din păcate, niciunul dintre aceste documente nu explicitează ce se înţelege prin independenţa justiţiei. De regulă, aceste documente remarcă dihotomia dintre independenţa judecătorilor individuali şi independenţa sistemului judiciar şi susţin teza că instituţia Consiliului Judiciar întăreşte ambele aceste aspecte ale independenţei judiciare, dar, în mod evident, acordă prioritate aspectelor legate de autonomia sistemului judiciar
.


În mod surprinzător, o atenţie mult mai mică a fost acordată,  în general, până foarte recent, unor  valori unanim recunoscute precum transparenţa, participarea şi responsabilitatea. 


Cu  privire la transparenţă, în timpul procesului de aderare, Comisia Europeană a fost preocupată de independenţa justiţiei şi de eficienţa sistemului judiciar dar a marginalizat mecanismele de transparenţă. La fel s-a întâmplat şi cu Consiliul Europei. Recent, ambele organisme internaţionale au introdus în documentele lor cu privire la consiliile judiciare importanţa transparenţei
, dar încă mai persistă tendinţa să se concentreze asupra transparenţei Consiliului judiciar în sine, şi nu asupra transparenţei sistemului judiciar în integralitatea sa. 
Conceptul de participare a cunoscut o evoluţie similară. Spre exemplu, Uniunea Europeană, precum şi Consiliul Europei, după o reticenţă iniţială, şi-au relaxat poziţia lor privind componenţa consiliului judiciar şi au început să accepte paritatea dintre judecători şi ne-judecători. Spre exemplificare, se pot compara documentele recente ( ENCJ, Councils for the Judiciary Report 2010-2011, para. 2.2; sau Recommendation CM/Rec (2010)12 of the Committee of Ministers to member states on judges: independence, efficiency and responsibilities, adopted by the Committee of Ministers on 17 November 2010, para. 27) care acceptă procentul de 50% membri judecători, cu documentele mai vechi care cer ca majoritatea substanţială a membrilor să fie judecători (CCJE, Opinion no.10(2007), para. 18).


Ceea ce este şi mai curios, în condiţiile bine-cunoscutelor vulnerabilităţi de corupţie din sistemele judiciare din statele Europei Centrale şi de Est precum şi a nivelului precar al standardelor etice, este atenţia redusă acordată de Uniunea Europeană şi de Consiliul Europei problematicii răspunderii sistemului judiciar. Documentele de politică relevante care definesc modelul Pan-European de Consiliu Judiciar nu menţionează deloc această valoare, în ciuda faptului că
răspunderea juridică s-a impus treptat, în doctrină, ca al doilea obiectiv important al consiliilor judiciare, la concurenţă cu independenţa judecătorească, cu precizarea că "responsabilitatea sistemului judiciar nu poate, în nici un fel, să pună sub semnul întrebării independenţa judecătorului în luarea hotărârilor judecătoreşti "
. Faptul că niciun singur document al organelor consultative ale Consiliului Europei sau ale Uniunii Europene, care abordează standardele în ceea ce priveşte consiliile judiciare nu abordează şi posibilele acte de corupţie în rândul magistraţilor este dovada acestei premise.
Prin urmare, consiliile judiciare sunt instituţii importante, care s-au răspândit peste tot în lume. Acestea sporesc independenţa judiciară. Din punct de vedere economic, consiliile sunt concepute pentru a rezolva problemele legate de administrarea instanţelor. Ca un organism intermediar între public şi magistraţi, Consiliul Judiciar are drept scop de a reduce costurile datorate actului de justiţie şi de a apăra princiipiile care stau la baza funcţionării sistemului judiciar şi statului de drept. 
Din acest punct de vedere, un consiliu judiciar este conceput pentru a asigura responsabilitatea dar şi independenţa justiţiei faţă de ingerinţele politicului.
Un impediment major pentru actul de justiţie îl reprezintă numeroasele modificări legislative, care împiedică cunoaşterea şi aplicarea legii. Din această cauză se creează premisele unor interpretări extravagante, care duc la o practică judiciară neuniformă. Totuşi, modificările cadrului normativ sunt determinate nu numai din motive subiective ci şi pentru că legislaţia internă trebuie să se adapteze continuu la cea comunitară, iar rolul Consiliilor judiciare este de a sprijini reforma sistemului judiciar prin consolidarea şi restabilirea încrederii în actul de justiţie.
Putem concluziona astfel că "misiunea generală" a modelului Pan-European de Consiliu Judiciar a fost şi este de a proteja şi de a spori independenţa justiţiei şi a consolida mecanismele necesare funcţionării statului de drept. În plus faţă de independenţa justiţiei, modelul pan-european îşi propune:

· creşterea eficienţei sistemului judiciar; 

· îmbunătăţirea calităţii actului de justiţie; 

· depolitizarea sistemul judiciar şi, în conformitate cu cele mai recente
documente, 

· sporirea transparenţei sistemului judiciar.

